

**สาร ม.พ.พ.ท.**

**ปีที่ ๑๕ ฉบับที่ ๒ กุมภาพันธ์ พุทธศักราช ๒๕๕๙**

**      **

**มูลนิธิพัฒนาคนพิการไทย ขอยกย่อง ชื่นชม เชิดชู และไว้อาลัย แด่อาจารย์ณรงค์ ปฏิบัติสรกิจ อดีตเลขาธิการมูลนิธิพัฒนาคนพิการไทย ที่เสียชีวิตเมื่อวันที่ ๑๙ กุมภาพันธ์ ที่ผ่านมา ทางมูลนิธิฯ จึงขอแสดงความเสียใจ มา ณ โอกาสนี้**

**ประวัติโดยย่อ**

**ชื่อ** นายณรงค์ ปฏิบัติสรกิจ

**วันเกิด**  6 มีนาคม พ.ศ.2478

**ลักษณะความพิการ** ข้อติดที่สะโพก สันหลัง คอ ไหล่(บางองศา) กราม นิ้วเท้าบางนิ้ว ต้องยืนตลอดเวลา นอกจากนอน

นั่งไม่ได้ ใช้ไม้ค่ำยันเวลาเดิน

**การศึกษา**

**2497**  ประโยคเตรียมนายร้อน รร.นายร้อน จปร.

**2507** นิติศาสตร์บัณฑิต มหาวิทยาลัยธรรมศาสตร์

**2515**  ประโยคครูพิเศษมัธยม

**2520**  ประกาศนียบัตรครูการศึกษาพิเศษ

**2527**  ศึกษาศาสตร์บัณฑิต มหาวิทยาลัยสุโขทัยธรรมธิราช

**2550**  กำลังศึกษาหลักสูตรปริญญาโท ศิลปะศาสตร์มหาบัณฑิตสาขาไทยศึกษา มหาวิทยาลัยภัฏธนบุรี

การทำงาน

**2539-2543** ได้รับพระราชโองการแต่งตั้งเป็น สมาชิกวุฒิสภา พ.ศ.2539-2543

**2542-2557**  ดำรงตำแหน่งเลขาธิการ มูลนิธิพัฒนาคนพิการไทย

**2551-ปัจจุบัน** กรรมการผู้ทรงคุณวุฒิใน คณะกรรมการกองทุนการศึกษาคนพิการ กท.ศึกษาฯ

**2552-ปัจจุบัน**  เป็นอนุกรรมการในคณะอนุกรรมการสิทธิมนุษยชนแห่งชาติ

**คนพิการเฮมูลนิธิเมาไม่ขับ ดันการจ้างงานรูปแบบใหม่**

**"มูลนิธิเมาไม่ขับ"เสนอไอเดียเปิดนวตกรรมการจ้างงานคนพิการในรูปแบบใหม่ ให้เจ้าของสถานประกอบการขนาดใหญ่ จ้างคนพิการทำกิจกรรม CSR พลิกวิกฤติให้เป็นโอกาสทำประโยชน์ให้กับสังคม“**

เมื่อวันที่ ๒๖ ม.ค. นพ.แท้จริง ศิริพานิช เลขาธิการเมาไม่ขับ เปิดเผยกับ “เดลินิวส์ออนไลน์” ว่า **จากที่กฎหมายกำหนดไว้ว่าสถานประกอบการที่มีคนงาน ๑๐๐ คนขึ้นไปต้องจ้างคนพิการ ๑ คนเข้าทำงาน เป็นการส่งเสริมให้คนพิการได้มีงานทำ ส่วนใหญ่ผู้ประกอบการขนาดใหญ่ไม่ค่อยจะจ้างคนพิการ เพราะหาตำแหน่งให้คนพิการมาทำงานไม่ได้ กฎหมายจึงกำหนดว่า บริษัทจะต้องส่งเงินเข้ากองทุนส่งเสริมและพัฒนาคุณภาพชีวิตคนพิการ ปีละประมาณ ๑ แสนบาทต่อคน** ดังนั้นตนซึ่งอยู่มูลนิธิเมาไม่ขับ มีคนพิการที่เกิดจากเมาแล้วขับมาเป็นอาสาสมัครอยู่จำนวน ๔,๐๐๐-๕,๐๐๐ คนทั่วประเทศ และยังมีคนพิการที่ไม่ได้มาทำงานกับมูลนิธิอีกหลายหมื่นคน

**นพ.แท้จริง กล่าวว่า** จะเห็นว่าในสังคมยังมีคนพิการที่ไม่ได้รับการจ้างงาน เพราะเขาทำงานไม่ได้ ซึ่งเรียกว่า พิการรุนแรง บริษัท ห้างร้าน ก็ไม่จ้าง เพราะไม่รู้ว่าจะให้มาทำหน้าที่อะไร ที่มูลนิธิฯมีคนพิการมาช่วยรณรงค์เยอะมาก **จึงมีแนวคิดว่าแทนที่จะเป็นแค่อาสาสมัคร เราให้บริษัทที่จำเป็นจะต้องจ้างคน แล้วเขาต้องเสียเงินอยู่แล้วทุกปี เช่น** ธนาคารไทยพาณิชย์ จำเป็นต้องจ้างคนพิการปีหนึ่งประมาณ ๒๐๐ คน ถ้าไม่จ้างจะต้องจ่ายเงิน ๒๐ ล้านบาทให้กับกองทุนทุกปี

“**ผมได้ไปพูดคุยกับทางธนาคารไทยพาณิชย์ก็เห็นด้วยที่จะเอาเงินมาจ้างคนพิการที่เป็นอาสาสมัครของมูลนิธิ ต่อไปอาสาสมัครของมูลนิธิไปทำงานแล้วได้เงินจากธนาคารไทยพาณิชย์ เขาเรียกจ้างเหมา ไม่ใช่จ้างเป็นพนักงาน** เหมือนการจ้างทำกิจกรรมเป็นเวลา ๑ ปี แล้วเรากำหนดว่าเขาต้องทำอะไรบ้าง ธนาคารเห็นด้วยว่าถ้าเป็นCSR ของธนาคารก็ได้ แทนที่จะต้องเสียเงินทำ CSR จึงให้เงินกับคนพิการโดยตรง” นพ.แท้จริง กล่าว

**เลขาธิการมูลนิธิเมาไม่ขับ กล่าวว่า** **จึงได้เกิดการจ้างงานแบบใหม่ คือ การจ้างงานในการไปทำงานในชุมชน ทำงานที่เป็นประโยชน์กับสังคม เช่น มูลนิธิเมาไม่ขับก็จะเป็นการรณรงค์เมาไม่ขับให้ทำหน้าที่ดังนี้** **๑.ไปตามสถานที่ต่าง ๆ** เพื่อรณรงค์แจกแผ่นพับแจกสติกเกอร์ **๒.ไปเยี่ยมเหยื่อรายใหม่ ๆ** ตามโรงพยาบาล ตามบ้านที่เป็นเหยื่อจากอุบัติเหตุ ไปพูดประสบการณ์ให้เขาฟัง เพราะหมอพูดคนป่วยไม่เชื่อ แต่ถ้าคนเหล่านี้พูดเขาจะเชื่อ **๓.ไปตามสถานที่โรงงาน**ที่ให้ไปพูดเล่าประสบการณ์ตนเองให้กับคนอื่น ๆ ได้ฟัง เอาวิกฤติมาเป็นโอกาส **๔.ไปกับตำรวจ** ไปอยู่ตามด่านที่ตรวจแอลกกอฮอล์ เวลาตำรวจตั้งด่านให้คนพิการพูดกับคนเมา ซึ่งการทำกิจกรรมดังกล่าวเปรียบเสมือนเขาทำงาน สำหรับ**โครงการเมาไม่ขับทางกระทรวงแรงงานเห็นด้วย เพราะเข้าข่าย ม.๓๕ พรบ.ส่งเสริมคุณภาพคนพิการ สามารถทำกิจกรรมอย่างอื่น จ้างเหมา ช่วยเหลือคนพิการ แล้วกิจกรรมที่ทำตรงนี้ถือว่าเป็นการจ้างงานคนพิการ ไม่ต้องโยนเงินเข้ากองทุนมาจ้างคนพิการได้โดยตรง.**(เดลินิวส์ออนไลน์ ๒๖ ม.ค.๕๙)

**แก้ระเบียบ มท.ใช้งบฯ อปท.๓.๓ พันล้าน จ่ายค่ายังชีพคนพิการ ๒.๒ แสนรายที่ค้างจ่าย**

 **คนพิการ ๒.๒ แสนคนเฮ! ครม.ไฟเขียว แก้ระเบียบมหาดไทยให้นำงบฯ องค์การปกครองส่วนท้องถิ่น กว่า ๓,๓๐๐ ล้านบาท จ่ายเงินยังชีพให้คนพิการที่มีบัตรที่ยังค้างจ่ายทันที ไม่ต้องรองบฯ ใหม่ หลังอัตราใหม่รับเพิ่มเป็น๘๐๐บาท/เดือน**

วันที่ (๑๖ ก.พ.) **พล.ต.สรรเสริญ แก้วกำเนิด โฆษกประจำสำนักนายกรัฐมนตรี แถลงว่า** ที่ประชุมคณะรัฐมนตรี (ครม.) **มีมติเห็นชอบตามที่กระทรวงพัฒนาสังคมและความมั่นคงของมนุษย์ เสนอคณะรัฐมนตรีขอความเห็นชอบให้ในการจัดเบี้ยสวัสดิการโดยขอให้กระทรวงมหาดไทยแก้ไขระเบียบ** ว่าด้วยหลักเกณฑ์การจ่ายเบี้ยคนพิการขององค์กรปกครองส่วนท้องถิ่น ปี ๒๕๕๓ เพื่อให้คนมีบัตรคนพิการสามารถมีสิทธ์ได้รับเบี้ยคนพิการทันทีโดยไม่ต้องรอลงทะเบียน และเพื่อความรวดเร็วในการรับเงิน เพื่อขอรับเบี้ยคนพิการในปีต่อไป ซึ่ง**ขณะนี้ในส่วนของเบี้ยคนพิการได้มีการเพิ่มเบี้ยคนพิการจากเดิม ๕๐๐ บาทต่อเดือน เป็น ๘๐๐ บาท ต่อเดือน โดยให้นำงบประมาณของ องค์การปกครองส่วนท้องถิ่น กว่า ๓,๓๐๐ล้านบาทจ่ายเป็นเงินค่ายังชีพ** ทั้งนี้ กระทรวงการพัฒนาสังคมและความมั่นคงของมนุษย์ (พม.) เสนอ ให้กระทรวงมหาดไทย (มท.) ดำเนินการแก้ไขระเบียบกระทรวงมหาดไทยว่าด้วย**หลักเกณฑ์การจ่ายเบี้ยความพิการขององค์กรปกครองส่วนท้องถิ่น พ.ศ. ๒๕๕๓ เพื่อให้คนพิการที่มีบัตรประจำตัวคนพิการมีสิทธิได้รับเบี้ยความพิการทันที โดยไม่ต้องรอลงทะเบียนเพื่อขอรับเบี้ยความพิการในปีถัดไป** ให้หน่วยงานที่เกี่ยวข้อง ได้แก่ สำนักงบประมาณ (สงป.) กรมส่งเสริมการปกครองท้องถิ่น กรุงเทพมหานคร และเมืองพัทยา ดำเนินการตามหน้าที่และภารกิจเพื่อให้คนพิการทุกคนที่มีบัตรประจำตัวคนพิการได้รับเบี้ยความพิการทันทีตั้งแต่ปีงบประมาณ๒๕๕๙เป็นต้นไป  
 โดย**สาระสำคัญของเรื่อง พม. รายงานว่า** ตามระเบียบกระทรวงมหาดไทยว่าด้วยหลักเกณฑ์การจ่ายเบี้ยความพิการขององค์กรปกครองส่วนท้องถิ่น พ.ศ. ๒๕๕๓ กำหนดให้คนพิการที่ลงทะเบียนและยื่นคำขอรับเบี้ยความพิการภายในเดือนพฤศจิกายนของทุกปี และให้ได้รับเบี้ยความพิการในปีงบประมาณถัดไป ณ ที่ทำการองค์กรปกครองส่วนท้องถิ่นหรือสถานที่ที่องค์กรปกครองส่วนท้องถิ่นที่ตนมีภูมิลำเนาอยู่ ซึ่ง**ระเบียบดังกล่าวทำให้คนพิการที่มีบัตรแล้วไม่สามารถได้รับสิทธิเบี้ยความพิการได้ในทันทีและคนพิการจำนวนมากได้มีข้อร้องเรียนที่ไม่ได้รับสิทธิเมื่อมีบัตรคนพิการในทันที** ทั้งนี้ ในการประชุมคณะกรรมการส่งเสริมและพัฒนาคุณภาพชีวิตคนพิการแห่งชาติ (กพช.) ครั้งที่ ๓/๒๕๕๘ เมื่อวันจันทร์ที่ ๒๘ ธันวาคม ๒๕๕๘ โดยมีรองนายกรัฐมนตรี (พลเรือเอก ณรงค์ พิพัฒนาศัย) เป็นประธานกรรมการ **ที่ประชุมมีมติเห็นชอบ ให้เสนอคณะรัฐมนตรีเห็นชอบให้คนพิการทุกคนที่ได้รับการออกบัตรประจำตัวคนพิการ มีสิทธิได้รับเบี้ยความพิการทันที โดยไม่ต้องรอลงทะเบียนเพื่อรับเบี้ยความพิการในปีถัดไป** โดยมีมติให้ มท.ดำเนินการแก้ไขระเบียบกระทรวงมหาดไทยว่าด้วยหลักเกณฑ์การจ่ายเบี้ยความพิการขององค์กรปกครองส่วนท้องถิ่น พ.ศ. ๒๕๕๓ และให้หน่วยงานที่เกี่ยวข้องรับไปพิจารณาตามหน้าที่และภารกิจเพื่อให้คนพิการทุกคน ที่มีบัตรประจำตัวคนพิการได้รับเบี้ยความพิการทันทีตั้งแต่ปีงบประมาณ๒๕๕๙เป็นต้นไป  
 เมื่อมีการดำเนินการดังกล่าวแล้ว คนพิการที่มีบัตรประจำตัวคนพิการตั้งแต่วันที่ ๑ ธันวาคม ๒๕๕๗-๓๐ พฤศจิกายน ๒๕๕๘ ซึ่งได้ลงทะเบียนขอรับเบี้ยความพิการเมื่อเดือนพฤศจิกายน ๒๕๕๘ และ**จะได้รับเบี้ยความพิการในปีงบประมาณ ๒๕๖๐ จำนวน ๒๒๑,๐๐๐ คน จะได้รับเบี้ยความพิการทันทีโดยไม่ต้องรอให้ถึงปีงบประมาณ ๒๕๖๐** (ASTVผู้จัดการออนไลน์ ๑๖ ก.พ.๕๙)

**คนพิการเฮ! พม.เพิ่มวงเงินกู้ประกอบอาชีพ ๖ หมื่นบาท ไม่เสียดอกเบี้ย**

****ที่กระทรวงการพัฒนาสังคมและความมั่นคงของมนุษย์ (พม.) สะพานขาว **พล.ต.อ.อดุลย์ แสงสิงแก้ว รัฐมนตรีว่าการกระทรวงพม. กล่าวภายหลังเป็นประธานเปิดงาน “ก้าวหน้าก้าวไกลให้เงินกู้คนพิการ” เพื่อเป็นทุนประกอบอาชีพแก่คนพิการและผู้ดูแลคนพิการ ในการประกอบอาชีพให้ประสบความสำเร็จสามารถดำรงชีวิตประจำวันและพึ่งพาตนเอง ได้อย่างมีศักดิ์ศรี จำนวนทั้งสิ้น ๑๒ คน** จัดโดยกรมส่งเสริมและพัฒนาคุณภาพชีวิต (พก.) ว่า พม.มอบของขวัญปีใหม่ให้แก่คนพิการ หนึ่งในนั้นคือการเพิ่มเงินเพิ่มรายได้ โดย**มติที่ประชุมคณะอนุกรรมการบริหารกองทุนส่งเสริมและพัฒนาคุณภาพชีวิตคนพิการ เมื่อวันที่ ๑๕ มกราคมที่ผ่านมา ได้อนุมัติเพิ่มวงเงินกู้ยืมเงินกองทุนส่งเสริมและพัฒนาคุณภาพชีวิตคนพิการ จากเดิม ๔๐,๐๐๐ บาท เป็น ๖๐,๐๐๐ บาทต่อคน โดยไม่เสียดอกเบี้ย**

**พล.ต.อ.อดุลย์ กล่าวว่า** ทั้งนี้ เพื่อเป็นขวัญกำลังใจให้กับคนพิการและครอบครัวคนพิการ ในการประกอบอาชีพหาเลี้ยงครอบครัว พม.โดยพก.จึงจัดพิธีมอบเช็คเงินกู้ โดยไม่เสียดอกเบี้ย เพื่อสนับสนุนเงินทุนในการเพิ่มรายได้ให้แก่คนพิการและครอบครัว โดย**สนับสนุนเงินทุนในวงเงิน ๔๐,๐๐๐ บาท จำนวน ๓ คน และสนับสนุนเงินทุนในวงเงิน ๖๐,๐๐๐ บาท จำนวน ๙ คน รวมเป็นเงินทั้งสิ้น ๖๖๐,๐๐๐ บาท แบ่งเป็นทุนประกอบอาชีพค้าขาย ๑๑ คน** และช่างเสริมสวย ๑ คน

**นายสมชาย เจริญอำนวยสุข อธิบดี พก. กล่าวถึงความคืบหน้าการอายัดทรัพย์สถานประกอบการเอกชนไม่จ้างงานคนพิการและ ไม่ส่งเงินเข้ากองทุนส่งเสริมและพัฒนาคุณภาพชีวิตคนพิการ ว่า** หลังจาก พก.เริ่มดำเนินอายัดทรัพย์สถานประกอบการเอกชนหลายร้อยแห่งเมื่อเดือนมกราคมที่ผ่านมา ปรากฎว่าเมื่อสัปดาห์ที่ผ่านมาสถานประกอบหลายร้อยแห่งประสานขอส่งเงินเข้ากองทุน เบื้องต้นกำลังรวบรวมยอดเงินเข้ากองทุนว่ามีเท่าไหร่ ขณะที่พก.จะดำเนินการตรวจสอบสถานประกอบการเอกชนอื่นๆ ต่อไป

“ใจจริงเราไม่อยากได้เงินเข้ากองทุน แต่อยากให้จ้างงานพิการมากกว่า ส่วน**ข้อท้วงติงที่ว่าคนพิการไม่พร้อมและไม่มาสมัครงานเองนั้น ตรงนี้ขอให้บริษัทเปิดใจยอมรับก่อน ว่าคนพิการเก่งๆ ก็มีมากมาย ส่วนที่เคยเปิดรับสมัครแล้วไม่มีใครมา ต้องดูว่ากำหนดคุณสมบัติไว้เหมาะสมหรือไม่** อย่างบางบริษัทที่เปิดตำแหน่งแม่บ้าน แต่ต้องมีทักษะทางภาษาอังกฤษ ตรงนี้เหมาะสมแล้วหรือไม่” นายสมชายกล่าวและว่า ได้แนะนำสถานประกอบการเข้ามาที่เว็บไซต์ตลาดงานคนพิการหรือติดต่อมาที่ พก. เพื่อหาคนพิการเข้าทำงาน (ประชาชาติธุรกิจออนไลน์ ๐๑ ก.พ.๕๙)

**นายกฯมอบรางวัลนักกีฬาอาเซียนพาราเกมส์**

 **นายกรัฐมนตรี เปิดทำเนียบต้อนรับคณะนักกีฬาอาเซียน พาราเกมส์ มอบเงินรางวัลจากการแข่งขัน** พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) ได้ให้การต้อนรับคณะกรรมการพาราลิมปิกแห่งประเทศไทย และสมาคมกีฬาคนพิการแห่งประเทศไทย ในพระบรมราชูปถัมภ์ ที่**นำคณะนักกีฬาอาเซียน พาราเกมส์ และเจ้าหน้าที่ทีมชาติไทยเข้าเยี่ยมคารวะนายกรัฐมนตรี และรับฟังโอวาทจากนายกรัฐมนตรี พร้อมทั้งรับมอบเงินรางวัลจากการแข่งขันกีฬาอาเซียน พาราเกมส์ ครั้งที่ ๘** ด้วย

ทั้งนี้ **นายกรัฐมนตรีได้ฝากให้ นางกอบกาญจน์ วัฒนวรางกูร รัฐมนตรีว่าการกระทรวงการท่องเที่ยวและกีฬา ดูแลนักกีฬาพิการ พร้อมทั้งพาไปเที่ยว เพื่อเป็นมอบเป็นขวัญกำลังใจ** นอกจากนี้ นายกรัฐมนตรี ได้เร่งให้จัดพื้นที่ เพื่ออำนวยความสะดวกสำหรับคนพิการด้วย

อย่างไรก็ตาม รัฐมนตรีว่าการกระทรวงการท่องเที่ยวและกีฬา ได้เปิดเผยว่า **ได้เตรียมจัดทริปพิเศษ เพื่อพาสื่อไปช่วยในการโปรโมท โครงการ "๑๒ เมือง ต้องห้ามพลาด พลัส"**(sanook.com ๒๖ ม.ค.๕๙)

**ภาษามือ..เปิดโลกเงียบ…สู่โลกกว้าง**



**ความรู้ดี,การศึกษาดี**

**High-minded**

**ถาปัตย์มจธ. กระตุ้นนักออกแบบรุ่นใหม่ตื่นตัวรับ Aging Society**

**นับถอยหลังอีก ๒ ปีจะเข้าสู่ยุค Aging Society หรือสังคมผู้สูงอายุอย่างเต็มรูปแบบ สถาปัตย์ มจธ. เร่งสร้างความตระหนักแก่นักออกแบบรุ่นใหม่ปรับการเรียนการสอนเน้นผลงาน Aging Design รองรับการอยู่ได้ด้วยตัวเองสำหรับผู้สูงอายุและคนพิการ** โลกกำลังจะเข้าสู่ยุคที่มีผู้สูงอายุเป็นประชากรส่วนมาก หรือที่เรียกว่า "Aging Society" การเปลี่ยนแปลงในลักษณะนี้**สำหรับประเทศที่ไม่ได้เตรียมพร้อมรับมืออาจตามมาด้วยปัญหาหลายด้านโดยเฉพาะการพึ่งพาตัวเองของผู้สูงอายุ** ที่จะสามารถดำเนินชีวิตในสังคมได้อย่างสะดวกสบายโดยไม่ต้องพึ่งพาลูกหลานตลอดเวลา  
 **สังคมควรเตรียมพร้อมให้เข้าสู่ Independent Living ไม่ว่าจะเป็นผู้สูงอายุ หรือคนพิการต้องสามารถอยู่ได้ด้วยตัวเองในสังคมโดยมีสิ่งอำนวยความสะดวกรองรับ ซึ่งประเทศไทยเองก็ยังไม่พร้อมและยังต้องมีการพัฒนาและเตรียมความพร้อมกันอีกมาก** ทางด้าน ดร.บุษเกตน์ อินทรปาสาน รองคณบดีฝ่ายวิเทศสัมพันธ์ คณะสถาปัตยกรรมศาสตร์และการออกแบบ มหาวิทยาลัยเทคโนโลยีพระจอมเกล้าธนบุรี (มจธ.) เป็นหนึ่งในกลุ่มคนที่ให้ความสำคัญกับเรื่องนี้ กล่าวว่า **การเตรียมความพร้อมสามารถเริ่มต้นที่เรื่องของอารยสถาปัตย์ หรือ Universal Design ไม่ว่าจะเป็นยุโรป หรืออเมริกาต่างก็มีความพร้อมในเรื่องนี้มานาน** ในเอเชียก็มีญี่ปุ่น สิงค์โปร และมาเลเซีย เป็นตัวอย่างที่ดีส่วนประเทศไทยนั้นยังรั้งท้ายอยู่ในกลุ่มเดียวกับลาวเมียนมาร์และกัมพูชา   
          "มีกลุ่มนักท่องเที่ยวต่างชาติจำนวนไม่น้อยที่เป็นคนพิการต้องใช้รถวีลแชร์อยากมาเที่ยวในเมืองไทยแต่มาไม่ได้เพราะบ้านเรายังไม่มีสิ่งอำนวยความสะดวกที่พร้อมรองรับการช่วยเหลือตนเองของคนพิการ และในกรณีของผู้สูงอายุก็เช่นกัน **ปัจจุบันกลุ่มสมาคมสถาปนิกแห่งประเทศไทยก็เริ่มคุยกันแล้วว่าจะนำ universal design มาปลูกฝังให้กับวิศวกรและสถาปนิกไทยด้วยการสอดแทรกในรายวิชาเรียน ปูพื้นฐานตั้งแต่เรียนปีหนึ่งขึ้นไปเลย เพราะความตระหนักและความเข้าใจต้องค่อยๆ ปลูกฝังกันตั้งแต่เด็ก** ที่ญี่ปุ่นเค้าสอนเรื่องนี้กันตั้งแต่ระดับอนุบาลแต่พูดเลยว่าเมืองไทยเพิ่งจะเริ่มต้นกว่าจะสำเร็จคงใช้เวลาไม่ต่ำกว่า๑๐ปี"   
**ดร.บุษเกตน์ กล่าวต่อว่า** มจธ. เองมีการเรียนการสอนเรื่อง Universal Design มานานกว่า ๑๕ ปีแล้ว ถือได้ว่าเป็นมหาวิทยาลัยนำร่องในด้านนี้ทั้งเรื่องการเรียนการสอนและสภาพแวดล้อมในมหาวิทยาลัย โดยเฉพาะที่ มจธ. บางขุนเทียนมีการออกแบบตามหลัก Universal Design อย่างสมบูรณ์แบบ และกำลังจะพัฒนาที่ มจธ. บางมด ให้เป็น UniversityAssessmentในด้านนี้อีกเช่นกัน  
 นอกจากนั้น ดร.บุษเกตน์ ยังกล่าวเพิ่มเติมว่า**ได้เริ่มทำงานวิจัยเกี่ยวกับสถานที่ท่องเที่ยวมาระยะหนึ่งแล้วไม่ว่าจะเป็นโบราณสถานที่ถูกสร้างขึ้นมาในยุคที่การออกแบบไม่ได้คำนึงถึงผู้สูงอายุและคนพิการ เช่น** วัดที่อยู่บนเขาสูงหรือต้องขึ้นบันไดหลายร้อยขั้นเพื่อแสดงถึงพลังศรัทธา แต่ปัจจุบันมีผู้สูงอายุมากขึ้นแล้วจะทำอย่างไรเพื่อให้ผู้สูงอายุหรือคนพิการสามารถเข้าถึงสถานที่ท่องเที่ยวเหล่านั้นได้ด้วยตัวเอง   
          "**ครอบครัวไทยแบ่งเป็นสามช่วงวัยมีทั้งปู่ย่าตายาย พ่อแม่ และเด็ก อยู่ด้วยกันเป็นวัฒนธรรมที่อาจจะเป็นปัญหาเพราะบ้านเราไปไหนก็ไปด้วยกันทั้งครอบครัว ไม่เหมือนฝรั่งที่ต่างคนต่างอยู่ในช่วงวัยของตัวเอง** ดังนั้นเราต้องเจาะลึกการอยู่ร่วมกันของสามช่วงอายุของคนไทยในสถานที่ต่างๆ วัฒนธรรมไทยไม่สามารถแยกใครออกไปได้ ดังนั้น**จึงต้องเริ่มตระหนักว่าสิ่งอำนวยความสะดวกบ้านเราพร้อมหรือไม่ เพราะวัฒนธรรมดังกล่าวนี้ถือเป็นจุดเด่นและเป็นเอกลักษณ์ของไทย และนั่นคือโจทย์ของงานวิจัยที่เราต้องพัฒนาและแก้ไข** โดยที่ความเป็นเอกลักษณ์ของสถานที่ท่องเที่ยวนั้นๆ ยังคงอยู่ ซึ่งในอนาคต มจธ.ก็กำลังจะเปิด "Social Culture Innovation" เป็นlab.ที่พัฒนานวัตกรรมเกี่ยวกับเรื่องสังคมและวัฒนธรรมด้วยเช่นกัน"   
          ดร.บุษเกตน์ กล่าวทิ้งท้ายว่า**ปี ๒๐๑๘ จะถูกประกาศให้เป็นสังคมแห่งผู้สูงอายุอย่างเต็มตัว ไม่มีใครคิดมาก่อนว่า Aging Society จะเกิดขึ้น โลกกำลังจะเป็นสังคมของผู้สูงอายุอย่างเต็มรูปแบบ นักออกแบบควรตระหนักถึงผู้สูงอายุและคนพิการมากขึ้นเพื่อที่จะสามารถดำรงชีวิตในสังคมด้วยตนเอง** ซึ่งทาง มจธ.เอง ก็มีนโยบายที่จะปรับปรุงหลักสูตรการเรียนการสอนให้เกี่ยวกับผู้สูงอายุมากขึ้นเป็น aging design มากขึ้นด้วยเช่นกัน (Thai PR.net ๒๕ ม.ค.๕๙)

[**สาวกรี๊ด! “บาริสต้า” หนุ่มพิเศษแห่ง “สตาร์บัคส์”**](http://www.springnews.co.th/social/socialnetwork/269659)

 คาร์ลี ฟลีสชแมนน์ ได้เขียนเรื่องราวเกี่ยวกับประสบการณ์การอาศัยอยู่ร่วมกับผู้ที่มีอาการในกลุ่มโรคออทิสติก พร้อมอัพโหลดคลิปวิดีโอของแซม **บาริสต้าหนุ่มที่โชว์ลีลาเต้นรำ ลงบนเว็บไซต์ยูทูบ เพื่อแสดงถึงการเอาชนะอุปสรรคทางร่างกายเป็นแรงบันดาลใจให้แก่ผู้คนที่พบเห็น เนื่องจากแซมเป็นชายหนุ่มที่มีภาวะออทิสติกคนหนึ่ง แซม มีภาวะออทิสติกที่มีปัญหาด้านการเคลื่อนไหว** ทำให้เขาเคยคิดว่า คงจะไม่มีโอกาสทำงานเป็นบาริสต้าได้อย่างที่ปรารถนาแต่เมื่อเขาได้รับความช่วยเหลือจากคริส ผู้จัดการร้านสตาร์บัคส์ ที่นอกจากจะทำให้เขาได้ทำงานเป็นบาริสต้าสมใจแล้ว ยังช่วยให้เขาสามารถเต้นรำได้อย่างมีความสุขในขณะที่ทำงานไปด้วย จนได้รับฉายาว่า  **“Dancing Barista”**

ทำให้ผู้คนที่พบเห็นต่างรู้สึกชื่นชมในรอยยิ้มที่จริงใจ ความเป็นมิตร และความกระตือรือร้นในการทำงานของเขา ทั้งยังเป็นแรงบันดาลใจให้กับคนอื่นๆ อีกมาก โดยเฉพาะ**การแสดงให้เห็นว่า ผู้ที่เป็นออทิสติกหรือคนพิการด้านอื่นๆ สามารถทำอะไรที่น่าทึ่งได้มากมาย เพียงแค่ทุกคนในสังคมรู้จักเปิดใจยอมรับพวกเขาเหล่านั้น**(springnews.co.thออนไลน์ ๒๗ ม.ค.๕๙)

**สธ.เดินหน้าช่วยเหลือคนพิการทำงาน จัดระบบดูแล มอบกายอุปกรณ์เป็นของขวัญปีใหม่**

 **สธ.เผยจ้างงานคนพิการตาม กม. แล้ว ๒๑๘ หน่วยงาน จาก ๒๘๐ หน่วยงาน ระบุยังมีข้อจำกัดหลายอย่าง แต่พร้อมช่วยเหลือคนพิการในการทำงานมากขึ้น** พร้อมจัดระบบอำนวยความสะดวกและดูแลสุขภาพคนพิการมอบกายอุปกรณ์เป็นของขวัญปีใหม่  
 **นพ.ปิยะสกล สกลสัตยาทร รัฐมนตรีว่าการกระทรวงสาธารณสุข (สธ.) กล่าวภายหลังประชุมผู้บริหาร สธ. ว่า** ตาม พ.ร.บ. ส่งเสริมและพัฒนาคุณภาพชีวิตคนพิการ พ.ศ. ๒๕๕๐ และที่แก้ไขเพิ่มเติม ฉบับที่ ๒ พ.ศ. ๒๕๕๖ มาตรา ๓๓ ได้กำหนดให้หน่วยงานของรัฐที่มีผู้ปฏิบัติงานตั้งแต่ ๑๐๐ คนขึ้นไป ต้องรับคนพิการที่สามารถทำงานได้ ๑ คน และถ้าเกิน ๕๐ คน ต้องรับเพิ่มอีก ๑ คน โดยพิจารณาจากลักษณะงานที่คนพิการสามารถทำได้ตามความเหมาะสม และให้มีการนับจำนวนผู้ปฏิบัติงานทุกวันที่ ๑ ต.ค. ในส่วนของ **สธ. ได้กำชับให้หน่วยงานในสังกัดทุกแห่งจ้างคนพิการเข้าทำงานตามความสามารถ เช่น** ช่างทำกายอุปกรณ์ พนักงานรับโทรศัพท์ พนักงานทำความสะอาด เป็นต้น ซึ่งขณะนี้หน่วยงานได้ดำเนินการจ้างแล้วใน ๒๑๘ หน่วยงาน จากทั้งหมด ๒๘๐หน่วยงานที่มีเจ้าหน้าที่๑๐๐คนขึ้นไป

**“การจ้างงานคนพิการยังมีข้อจำกัดหลายประการ สธ. จะได้ดำเนินการเพิ่มเติมเพื่อช่วยเหลือคนพิการ ตามมาตรา ๓๕ เช่น** ให้สัมปทานจัดสถานที่จำหน่ายสินค้าหรือบริการ จัดจ้างเหมาช่วงงาน หรือจ้างเหมาบริการ การฝึกงาน จัดให้มีอุปกรณ์หรือสิ่งอำนวยความสะดวก ล่ามภาษามือ ให้การช่วยเหลือแก่คนพิการหรือผู้ดูแลคนพิการ สำหรับ**ในปี ๒๕๕๙ สธ. ได้มอบของขวัญปีใหม่ให้คนพิการ ให้คนพิการทุกคนเข้าถึงบริการสุขภาพสามารถรับการฟื้นฟูสมรรถภาพ พัฒนาทักษะบุคลากร ผู้จัดการด้านการดูแลสุขภาพคนพิการ และเพิ่มจำนวนผู้ช่วยนักกายอุปกรณ์/ผู้ช่วยช่างกายอุปกรณ์ ให้เพียงพอกับจำนวนคนพิการทุกประเภทที่เพิ่มขึ้น**” รมว.สธ. กล่าว (ASTVผู้จัดการออนไลน์ ๐๘ ม.ค.๕๙)

**สพฐ.เติมรู้ครูรับมือโรคจิตเวชเด็ก**

 **นายการุณ สกุลประดิษฐ์ เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า** ศูนย์เฉพาะกิจคุ้มครองช่วยเหลือนักเรียน (ฉก.ชน.) ของสำนักงานคณะกรรมการการศึกษาขั้นพื้นฐาน (สพฐ.) ได้รายงานผลงานคุ้มครองและช่วยเหลือเด็กนักเรียนของ ฉก.ชน.ทั่วประเทศ จำนวน ๒๒๖ ศูนย์ ระหว่างเดือนตุลาคม-ธันวาคม ๒๕๕๘ ที่ผ่านมาว่า ภาพรวมเป็นที่น่าพอใจ แก้ปัญหาให้นักเรียนได้อย่างมีประสิทธิภาพ โดยเฉพาะกรณีความรุนแรง การล่วงละเมิดทางเพศ และ**ไม่ได้รับความเป็นธรรมทางการศึกษา โดยกรณีที่ได้รับการคุ้มครองช่วยเหลือมากที่สุด คือ จิตเวช จำนวน๗,๖๖๗ราย ซึ่งในกรณีนี้ สพฐ.มีความเป็นห่วงมาก และพยายามหาแนวทางป้องกัน ไม่ให้เด็กกลุ่มนี้หลุดออกนอกระบบ** เพราะได้รับแจ้งจากกรมสุขภาพจิตว่า มีเด็กที่อยู่ในภาวะจิตเวช ประมาณ๒๐% ดังนั้น **สพฐ.ต้องเร่งแก้ปัญหาดังกล่าว ส่วนการป้องกันเหตุนักเรียนทะเลาะวิวาทนั้น สพฐ.ได้วางมาตรการป้องกันอย่างเข้มข้น อาทิ** เพิ่มจำนวนเจ้าหน้าที่ส่งเสริมความประพฤตินักเรียน ออกแผนปฎิบัติการเฝ้าระวังจุดเสี่ยง การเยี่ยมบ้านนักเรียน รวมถึงการเฝ้าระวังสื่อออนไลน์

“เด็กที่มีภาวะป่วยทางจิตเป็นอาการที่น่าเป็นห่วงอย่างมาก ซึ่งบางครั้งครูผู้สอนเองก็ยังไม่รู้ว่าลูกศิษย์ตัวเองมีอาการป่วย เพราะโรคประเภทนี้มีอาการป่วยหลายรูปแบบ เช่น ออทิสติก ไบโพล่าร์หรืออารมณ์ ๒ ขั้ว และภาวะซึมเศร้า เป็นต้น ดังนั้น **ในปี ๒๕๕๙นี้ สพฐ.จะนำร่องเติมเต็มความรู้เรื่องเหล่านี้ให้แก่ครูมากขึ้น โดยจัดอบรมความรู้เรื่องโรคจิตเวชเด็ก พร้อมจัดนักจิตวิทยาประจำเขตพื้นที่เพื่อช่วยให้คำแนะนำครู**” เลขาธิการ กพฐ. กล่าว.(เดลินิวส์ออนไลน์ ๒๕ ม.ค.๕๙)

**"เลโก้" เปิดตัวหุ่นพิการนั่งวีลแชร์ครั้งแรก**

****         **"เลโก้" ผู้ผลิตของเล่นในรูปตัวต่อพลาสติกสัญชาติเดนมาร์กเปิดตัว "มินิฟิกเกอร์ หรือหุ่นของเล่นที่ทำจากตัวต่อพลาสติกเป็นคนพิการเป็นครั้งแรก** ซึ่งเป็นส่วนหนึ่งของ "เลโก้ ซิตี้" ชุดใหม่ ที่กำลังจะวางจำหน่ายในเดือนมิถุนายนนี้

**ภาพของมินิฟิกเกอร์ตัวใหม่เป็นเด็กผู้ชายสวมหมวกนั่งอยู่บนวีลแชร์** และมีสุนัขผู้ช่วยอีกตัวหนึ่ง ถูกเผยแพร่เป็นครั้งแรกในงานมหกรรมของเล่นที่เยอรมนี และถูกโพสต์ลงในเพจเฟซบุ๊คชื่อ "โปรโมบริคส์" ซึ่งเป็นหนึ่งในบล็อกข่าวเกี่ยวกับเลโก้ที่ใหญ่ที่สุดของเยอรมนี

**การเปิดตัวครั้งนี้มีขึ้นหลังจากเว็บไซต์ เชนจ์ ดอท โออาร์จี (Change.org) ออกแคมเปญ "#ทอยไลค์มี"** (#ToyLikeMe) เมื่อเดือนพฤษภาคมปีที่แล้ว **ที่เรียกร้องให้เลโก้บรรจุมินิฟิกเกอร์คนพิการไว้ในชุดของเล่นด้วย** โดยสามารถรวบรวมรายชื่อมากกว่า ๒๐,๐๐๐ รายชื่อ และกลายเป็นที่สนใจสำหรับคนที่อยากเห็นการแสดงออกในเชิงบวกของเลโก้ที่จะผลิตของเล่นสำหรับทุกคน ไม่ว่าจะเป็นคนปกติหรือคนพิการ

**ก่อนหน้านี้ เลโก้ ถูกวิพากษ์วิจารณ์ว่า ของเล่นที่ผลิตออกมาขาดความเป็นตัวแทนที่มีความหลากหลาย และกีดกันคนพิการ ขณะที่ในบทความของเดอะการ์เดียน ชี้ให้เห็นความเป็นจริงที่จะนำไปสู่ "การรับรู้ทางวัฒนธรรม"** และแบรนด์ใหญ่ๆ อย่างโลโก้ ก็มีอำนาจที่จะสร้างอิทธิพลในเชิงบวก ส่วนเด็กที่ไม่พิการ เมื่อได้เห็นแบรนด์อย่างเลโก้ สร้างสรรค์มนุษย์ในรูปแบบที่แตกต่างกันไป ก็จะยิ่งทำให้เกิดทัศนคติที่ดี เวลาที่พวกเขาได้พบกับคนพิการในชีวิตจริง (now26.tvออนไลน์ ๓๐ ม.ค.๕๙)

**ตั้งสถาบันออทิสติกที่ขอนแก่น**

 **นพ.ธีระเกียรติ เจริญเศรษฐศิลป์ รมช.ศึกษาธิการ เปิดเผยว่า** เมื่อเร็วๆนี้ ตนได้ร่วมประชุมหารือการจัดตั้งสถาบันออทิสติกขึ้นในจังหวัดขอนแก่น ร่วมกับ นายบุรี เสรีโยธิน ประธานกรรมการสมาคมผู้ปกครองบุคคลออทิสติกขอนแก่น และเจ้าของโรงงานแหอวนจังหวัดขอนแก่น รวมทั้ง รศ.ชาญชัย พานทองวิริยะกุลคณบดีคณะแพทยศาสตร์ มหาวิทยาลัย  
ขอนแก่น(มก.) นายนพดล ธุลีจันทร์ ผู้อำนวยการศูนย์การศึกษาพิเศษเขตการศึกษา ๙ จังหวัดขอนแก่น นายชนะ โนนทวงษ์ ผู้อำนวยการโรงเรียนโสตศึกษาขอนแก่น และผู้ปกครองบุคคลออทิสติกขอนแก่น โดยใน**เบื้องต้นเห็นตรงกันว่าจะขอใช้สถานที่ภายในมหาวิทยาลัยขอนแก่น ตั้งสถาบันออทิสติก และเชิญ ศ.นพ.สุชาติ พหลภาคย์ ภาควิชาจิตเวชศาสตร์ คณะแพทยศาสตร์ มก. มาเป็นประธานคณะทำงานในการวางแผนการจัดตั้งสถาบันออทิสติก โดยดึงทุกภาคส่วนเข้ามาช่วยในด้านต่างๆ อาทิ** แผนงานการจัดตั้ง สถานที่ ครุภัณฑ์ บุคลากร งบประมาณ คณะกรรมการสถาบัน และการวิจัย เป็นต้น ทั้งนี้เพื่อให้การดำเนินงานของสถาบันเป็นไปด้วยความยั่งยืน เกิดประโยชน์ที่แท้จริงต่อเด็กออทิสติกในจังหวัดขอนแก่น และพื้นที่ใกล้เคียง

"**กลุ่มโรคออทิสติก หรือ Autistic Spectrum Disorderเป็นกลุ่มของโรคที่มีสาเหตุจากความผิดปกติของสมอง ทำให้มีความบกพร่องของพัฒนาการหลายด้าน ได้แก่** พัฒนาการด้านภาษาและสังคมล่าช้า มีพฤติกรรม ความสนใจและการกระทำที่ซ้ำๆ และจำกัด ซึ่งความร่วมมือครั้งนี้เป็นการทำงานในลักษณะประชารัฐ ที่เป็นความร่วมมือระหว่างภาครัฐ ภาคเอกชน และภาคประชาสังคม ตามนโยบายรัฐบาล และนายบุรี ในฐานะภาคเอกชนก็ ต้องการเข้ามาช่วยสนับสนุนงบประมาณในการจัดตั้งสถาบันออทิสติกขึ้น ซึ่งจะทำให้ภาคการศึกษา **โดยเฉพาะอย่างยิ่งการจัดการศึกษาพิเศษ ของสำนักงานคณะกรรมการการศึกษาขั้นพื้นฐาน ได้รับประโยชน์จากสถาบันดังกล่าว โดยไม่ต้องลงทุนก่อสร้างเองและเกิดประโยชน์ต่อเด็กในพื้นที่ด้วย”นพ.ธีระเกียรติกล่าว.** (เดลินิวส์ออนไลน์ ๐๑ ก.พ.๕๙)

**ระดับวิตามินสมอง B12 ลดลง เมื่ออายุมากขึ้นและจะลดต่ำลงก่อนวัยอันควรในเด็กออทิสติกและโรคจิตเภท**

 งานวิจัยครั้งใหม่ ที่ได้เผยแพร่ในวารสาร Public Library of Science One (PLOS One) ได้รายงานว่า **ระดับวิตามิน B12 ในสมองจะลดลงอย่างเห็นได้ชัด ในผู้สูงอายุ และเมื่อเปรียบเทียบคนที่อายุเท่าๆกัน คนที่เป็นโรคออทิสติกและโรคจิตเภทจะมีระดับวิตามิน B12 ในสมองที่ต่ำกว่ามาก ยกตัวอย่าง เช่น** ระดับวิตามิน B12 ของเด็กอายุ ๑๐ ขวบที่ป่วยเป็นออทิสติกจะต่ำกว่าเด็กที่อายุเท่ากันถึง ๓ เท่า ซึ่งเป็นปริมาณที่ใกล้เคียงกับผู้ใหญ่ที่มีสุขภาพดีอายุ ๕๐ ปี ขึ้นไปสิ่งเหล่านี้ได้ชี้ให้เห็นว่าโรคออทิสติกและโรคจิตเภทก่อให้การลดระดับของวิตามิน B12 ก่อนวัยอันควร

**คณะวิจัยระดับนานาชาติ ซึ่งนำโดย** ศาสตราจารย์ ดร. Richard Deth อาจารย์ประจำสาขาเภสัชกรรมที่มหาวิทยาลัย Nova Southeastern University's (NSU) College of Pharmacy ผู้ที่ทำการวิเคราะห์และเปรียบเทียบเนื้อเยื่อจากผู้ที่มีสุขภาพดี ผู้สูงอายุและเนื้อเยื่อจากผู้ป่วยออทิสติก

**ดร. Deth กล่าวว่า** “สิ่งที่ค้นพบเหล่านี้ถือเป็นการค้นพบครั้งสำคัญอย่างยิ่ง เพราะ**ความแตกต่างของวิตามิน B12 ของสมองที่พวกเราพบในผู้สูงอายุ คนที่เป็นออทิสติกและโรคจิตเภทนั้นไม่สามารถตรวจพบได้ในเลือด ในขณะที่พวกเรามักจะตรวจหาระดับวิตามิน B12 จากเลือดอยู่เสมอๆ** การขาดแคลนวิตามินของสมอง B12 ในผู้ป่วยที่เป็นออทิสติกและโรคจิตเภทสามารถช่วยในการอธิบายถึงสาเหตุที่ทำให้ผู้ป่วยต้องทนทุกข์ทรมานจากความผิดปกติในการทำงานทางประสาทวิทยาและอาการทางประสาทจิตเวช”

**งานวิจัยนี้ยังค้นพบอีกว่าผู้สูงอายุที่มีอายุอยู่ในช่วง ๖๑-๘๐ ปี มีปริมาณวิตามิน B12 ในสมองต่ำกว่าคนวัยหนุ่มสาวถึง ๓ เท่า ซึ่งสิ่งนี้เป็นเรื่องตามธรรมชาติที่เกิดขึ้นอยู่แล้ว เนื่องจากอายุที่เพิ่มมากขึ้นตามวัย** การลดลงตามธรรมชาตินี้อาจจะช่วยปรับกระบวนการทำงานของสมอง เพื่อให้สมองยังคงทำหน้าที่ของมันได้ต่อไปตลอดชั่วอายุขัยของมนุษย์

**ส่วนหนึ่งของวิตามินสมอง B12 ที่ทำงานตอบสนองต่อสมองได้ถูกเรียกว่า เมธิลโคบอลามีน** (methylcobalamin) **หรือเมธิล B12 ซึ่งช่วยสนับสนุนการพัฒนาของสมองในสภาวะปกติ โดยเมธิล B12 ได้ควบคุมผ่านกระบวนการที่รู้จักกันดีคือ epigenetic regulation of gene expression** (การควบคุมการแสดงออกของยีนที่เปลี่ยนแปลงไปโดยไม่มีการเปลี่ยนแปลงลำดับเบสของ DNA)  มันเป็นสิ่งที่น่าสนใจมากที่ว่าพวกเขาพบว่าผู้สูงอายุที่มีสุขภาพดีจะมีระดับเมธิล B12 ในสมองต่ำกว่าคนวัยหนุ่มสาวที่มีสุขภาพดีถึง ๑๐ เท่า  และการที่มีระดับเมธิล B12 ในสมองต่ำกว่าระดับปกติอาจจะส่งผลในทางตรงกันข้ามในการพัฒนาของระบบประสาทในคนที่มีอายุน้อยได้และสามารถรบกวนกระบวนการเรียนรู้และความทรงจำเกี่ยวกับชีวิตในภายหลังได้

ทั้ง**ผู้ป่วยออทิสติก และโรคจิตเภทนั้นล้วนแล้วแต่มีความเกี่ยวโยงกับภาวะเครียดที่เกิดจากออกซิเดชั่น หรือการที่อนุมูลอิสระเข้าไปทำลายระบบต่างๆภายในเซลล์ของสิ่งมีชีวิต** ซึ่งมันยังมีบทบาทสำคัญต่อการที่มีอายุมากขึ้น และภาวะเครียดที่เกิดจากออกซิเดชั่นอาจจะมีสาเหตุมาจากการลดลงของระดับ B12 ในสมองตามตามที่ได้สังเกตจากการศึกษาครั้งนี้

**การค้นพบเหล่านี้ ได้ชี้ให้เห็นถึงความจำเป็นในการทำวิจัยอย่างต่อเนื่องเพื่อต่อยอดทางการศึกษาถึงคำถามที่ว่าการใช้อาหารเสริมจากเมธิล B12 และสารต้านอนุมูลอิสระ เช่น** กลูตาไทโอน อาจจะสามารถช่วยป้องกันภาวะเครียดที่เกิดจากออกซิเดชั่น และเป็นประโยชน์ต่อการรักษาอาการที่เกี่ยวข้องกับระบบประสาทวิทยาได้หรือไม่ (ประชาชาติธุรกิจออนไลน์ ๐๑ ก.พ.๕๙)

**สธ. พร้อมรับมือ 'ซิกา' เตือนมีไข้ออกผื่น-ตาแดง-ปวดข้อ รีบพบแพทย์**

 **คร. ยัน พร้อมรับมือ "ไข้ซิกา" หลังไต้หวันตรวจพบชายไทยมีเชื้อ เผยหญิงตั้งครรภ์อาจจะมีผลต่อทารกในท้อง ถ้ามีไข้ออกผื่น-ตาแดง-ปวดข้อ ต้องรีบพบแพทย์** เผย ยังไม่มีวัคซีนสำหรับรักษา ต้องรักษาตามอาการ วอนคนไทยเชื่อในระบบสาธารณสุข...

เมื่อวันที่ ๒๗ ม.ค. ๒๕๕๙ **นพ.อำนวย กาจีนะ อธิบดีกรมควบคุมโรค กระทรวงสาธารณสุข กล่าวถึงกรณีที่มีข่าวว่า** เจ้าหน้าที่สาธารณสุขไต้หวันตรวจพบชายไทยที่เดินทางสู่ประเทศไต้หวัน มีเชื้อไวรัสซิกาที่กำลังระบาดในหลายประเทศ แถบลาตินอเมริกาและทะเลแคริบเบียน ว่า **ประเทศไทย พบผู้ป่วยโรคไข้ซิกา พบครั้งแรกในประเทศเมื่อปี ๒๕๕๕ กระจายทุกภาค มีผู้ป่วยยืนยันเฉลี่ยปีละ ๕ ราย สาเหตุเกิดจากโดนยุงลายที่มีเชื้อไวรัสซิกากัด การแพร่ผ่านการถ่ายเลือด จากมารดาที่ป่วยสู่ทารกในครรภ์** ปัจจุบันไม่มีวัคซีนป้องกันโรค ไม่มียารักษาเฉพาะ ต้องรักษาไปตามอาการ ทั้งนี้ **ได้เตรียมการเฝ้าระวังโรค โดยแบ่งเป็น ๔ ด้านสำคัญ ดังนี้** **๑.** การเฝ้าระวังทางระบาดวิทยา **๒.** การเฝ้าระวังทางกีฏวิทยา **๓.** **การเฝ้าระวังทารกแรกเกิดที่มีความพิการแต่กำเนิด** และ **๔.** การเฝ้าระวังกลุ่มอาการทางระบบประสาท

นพ.อำนวย กล่าวต่อว่า คำแนะนำสำหรับประชาชน คือการกำจัดแหล่งเพาะพันธุ์ยุง และป้องกันไม่ให้ยุงกัด ด้วยการนอนในมุ้งหรือทายากันยุง ซึ่งเป็นการป้องกันควบคุมโรคเช่นเดียวกับไข้เลือดออก **หากประชาชนมีอาการไข้ออกผื่น ตาแดง หรือปวดข้อ อาจมีโอกาสที่จะเป็นโรคนี้ได้ ส่วนใหญ่อาการไม่รุนแรง ยกเว้นในหญิงตั้งครรภ์ซึ่งอาจทำให้เด็กทารกที่คลอดมามีสมองเล็ก หรือมีภาวะ  
แทรกซ้อนระหว่างตั้งครรภ์** แต่ไม่ใช่ทุกราย แนะนำให้รับประทานยาพาราเซตามอล ห้ามรับประทานยาแอสไพริน หรือยากลุ่มลดอักเสบที่ไม่ใช่สเตียรอยด์ เพราะอาจทำให้เลือดออกในอวัยวะภายในได้ง่ายขึ้น

**ส่วนผู้เดินทางไปประเทศในแถบลาตินอเมริกาและแคริบเบียนที่เป็นพื้นที่การระบาดของโรคนั้น ขอให้ระวังและป้องกันไม่ให้ยุงกัด หากเป็นหญิงตั้งครรภ์ ก่อนเดินทางไปประเทศที่มีการระบาดของโรค ควรปรึกษาแพทย์** ขณะที่ผู้เดินทางกลับจากประเทศที่มีการระบาด หากมีอาการไข้ออกผื่น ตาแดง หรือปวดข้อขอให้รีบไปพบแพทย์ ที่คลินิกเวชศาสตร์การท่องเที่ยวและการเดินทาง สถาบันบำราศนราดูร โรงพยาบาลเวชศาสตร์เขตร้อน มหา  
วิทยาลัยมหิดล และสามารถรับการรักษาได้ที่โรงพยาบาลของรัฐทุกแห่ง

ขณะนี้ **กรมควบคุมโรคเตรียมจัดทำประกาศกรมควบคุมโรค เรื่องโรคไข้ซิกา เพื่อให้ประชาชนตระหนักในมาตรการป้องกันโรค และเชื่อมั่นในระบบสาธารณสุขของประเทศไทย รวมถึงช่วยกันกำจัดแหล่งเพาะพันธุ์ยุง โดยเน้นใช้หลัก ๓ เก็บ** ได้แก่ **๑. เก็บบ้านให้สะอาดเรียบร้อย** ปลอดโปร่ง ไม่ให้มีมุมอับทึบเป็นที่เกาะพักของยุง **๒. เก็บขยะ** เศษภาชนะรอบๆ บ้าน ทั้งใบไม้ กล่องโฟม จานรองกระถางต้นไม้ ต้องเก็บกวาด ฝัง เผา หรือทำลาย และ **๓. เก็บน้ำ** ต้องปิดฝาให้มิดชิด ป้องกันยุงลายลงไปวางไข่ เพื่อกำจัดแหล่งเพาะพันธุ์ลูกน้ำยุงลายอย่างต่อเนื่อง โดยดำเนินการอย่างสม่ำเสมออย่างน้อยสัปดาห์ละ ๑ ครั้ง หากประชาชน**มีข้อสงสัย สามารถสอบถามข้อมูลเพิ่มเติมได้ที่สายด่วนกรมควบคุมโรค โทร ๑๔๒๒**(ไทยรัฐออนไลน์ ๒๗ ม.ค.๕๙)

**เรียนภาษามือช่วยเพื่อนหูหนวก**

** โรงเรียนชั้นประถมศึกษาโรงหนึ่งในบอสเนีย จัดให้เรียนภาษามือ เพื่อให้นักเรียนในชั้น จะได้สื่อสารกับเพื่อนร่วมชั้นที่เป็นคนหูหนวกได้ เด็กชาย Zejd Coralic วัย ๗ ขวบ ที่มีปัญหาบกพร่องด้านการได้ยิน** และเมื่อเริ่มเข้าเรียน ที่โรงเรียนออสมาน นาคาส ในกรุงซาราเยโว นครหลวงของบอสเนีย เมื่อเดือนกันยายนที่ผ่านมา เขาพบว่า เป็นเรื่องยากมากที่จะสื่อสารกับครูและเพื่อนร่วมชั้นซึ่งไม่มีใครในโรงเรียนแม้แต่ตัวเขาเองรู้ภาษามือมาก่อน  
 **Sanela Ljumanovic ครูของเซย์ด กล่าวว่า** เมื่อเห็นว่า Zejd ไม่สามารถสื่อสารกับคนรอบข้างได้ จึงต้องการจะช่วยเหลือ **โดยคณะครูได้จัดโครงการเรียนภาษามือขึ้น และหวังว่าโครงการนี้จะสร้างประสบการณ์ให้เด็กชายหูหนวก** ซึ่งตอนนี้ Zejd กับเพื่อนร่วมชั้นกำลังเรียนภาษามือ และติดต่อสื่อสารกันได้ด้วยภาษามือพื้นฐานทำให้มีความเข้าใจกันมากขึ้น  
 **ในปี ๒๕๔๖ บอสเนียรับรองกฎหมายที่จะเปิดโอกาสให้เด็กที่มีความพิการได้เข้ากับสังคมกับ เด็กคนอื่นๆ ซึ่งก็รวมถึงที่โรงเรียนด้วย** แต่บอสเนียเป็นประเทศที่ยากจน จึงแทบไม่มีเงินพอให้โรงเรียนธรรมดาๆ ดำเนินโครงการต่างๆ ที่เอื้อประโยชน์ต่อเด็กพิการได้มากนัก เด็กเหล่านั้นจึงถูกทิ้งไว้ตามสถานสงเคราะห์ต่างๆ แทนที่จะได้เข้าโรงเรียน และถือว่า**โรงเรียนออสมาน นาคาส นี้เป็นตัวอย่างที่ดีในการช่วยเหลือพวกเขาให้เรียนที่โรงเรียนได้อย่างมี ความสุข** (krobkruakao.comออนไลน์ ๑๐ ก.พ.๕๙)

**คนทำดีต้องชื่นชม! คุณหมอไร้ขา อุทิศตน รักษาตามบ้าน ในหุบเขามากกว่าครึ่งชีวิต**



**สื่อจีนเผยแพร่ภาพการทำงานของคุณหมอผู้ไร้ขาทั้ง ๒ ข้าง ออกทำงานดูแลชาวบ้านตามหมู่บ้านในหุบเขามากกว่า ๑,๐๐๐ ชีวิต ในเมืองฉงชิ่งของจีนมากกว่า ๑๕ ปี** จำชื่อ คุณหมอท่านนี้เอาไว้ให้ดี เธอมีชื่อว่า **หลี่ จูหง ปัจจุบัน อายุ ๓๗ ปี** เธอออกไปรักษาคนไข้ด้วยการใช้แขนยัน เก้าอี้ไม้ต่างเท้าในการเคลื่อนไหวร่างกายมากว่า ๖,๐๐๐ ครั้งตลอด ๑๕ ปีที่ผ่านมา

**คุณหมอหลี่ ไม่ได้พิการแต่กำเนิด แต่เพราะเหตุการณ์ในเย็นวันหนึ่งของเดือนมีนาคม ปี ค.ศ. ๑๙๘๓ ขณะที่หนูน้อยหลี่ จูหง ในวัย ๔ ขวบ กำลังเดินทางไปโรงเรียนเนิร์สเซอรี่ เธอถูกรถบรรทุกพุ่งชนและทับร่างของเธอไว้ จากอุบัติเหตุครั้งนั้น ทำให้เธอต้องพิการ ถูกตัดขาทั้ง ๒ ข้าง** โดยเหลือต้นขาซ้ายยาวเพียงแค่ ๓ เซนติเมตรเท่านั้น แต่ชีวิตยังต้องเดินหน้าต่อไป ในวัย ๘ ขวบ เธอเรียนรู้ที่จะหัดเดินด้วยแขนของเธอ โดยการใช้ตั่งเก้าอี้ไม้เตี้ยๆ ค้ำยันต่างเท้า ซึ่งไม่ใช่เรื่องง่ายเลย การหัดเดินครั้งนั้นมอบประสบการณ์ที่แสนเจ็บปวดให้กับเธอ **ทำให้ หลี่ จูหง ตัดสินใจที่จะอุทิศตนเป็นหมอเพื่อช่วยชีวิตผู้อื่น นับแต่นั้นเป็นต้นมา**

ในปีค.ศ. ๒๐๐๐ หลังจากหลี่ จูหง ได้จบการศึกษาแพทย์วิชาชีพ และได้รับใบอนุญาตประกอบโรคศิลป์ เธอจึงเริ่มทำงานในคลินิกในหมู่บ้าน หว๋าเตี๋ยน ในปีถัดมา **ในช่วงของการเป็นหมอประจำหมู่บ้านในปีที่ ๒ คุณหมอหลี่ จูหง ได้พบกับ นายหลิว ชิงหยาง จนทั้งคู่ตกหลุมรักซึ่งกันและกัน จนตกลงปลงใจเข้าพิธีวิวาห์ อยู่กินฉันท์สามีภรรยา ร่วมกัน นับแต่นั้นเป็นต้นมานายหลิว ชิงหยาง ได้ลาออกจากงาน เพื่อมาเป็นพ่อบ้าน ทำงานบ้าน คอยดูแล ภรรยา เป็นอย่างดี** เขาแบกเธอขึ้นหลังไปทำงานที่คลินิก ซึ่งอยู่ห่างจากบ้านของพวกเขา ๕๐๐ เมตร ซึ่งหากให้คุณหมอเดินทางด้วยตัวเองจะต้องใช้เวลามากกว่าครึ่งชั่วโมงเลยทีเดียว !

**ตลอดเวลา ๑๕ ปี ที่ผ่านมา คุณหมอหลี่ จูหง ได้รักษาคนไข้มากกว่า ๑,๐๐๐ รายจาก ๓๐๐ หลังคาเรือนใน หมู่บ้านหว๋าเตี๋ยน** ซึ่ง ๑ใน ๕ ของประชากรในหมู่บ้านมีอายุมากกว่า ๖๐ เข้าไปแล้ว ทำให้เธอจำเป็นต้องเดินทางไปรักษาคนไข้สูงอายุตามบ้านถึงแม้สภาพถนนบนเขาจะเป็นอุปสรรคในการเดินทางของเธอก็ตาม แต่เธอก็ยังคงทำหน้าที่ของหมอนี้เรื่อยมา และจะยังคงทำต่อไป นี่สิ คนแบบนี้ถึงจะมีหัวใจของคนเป็นหมออย่างแท้จริง (women.mthai.com  
ออนไลน์ ๐๔ ก.พ.๕๙)

**สุดเจ๋ง! “แขนเทียมเลโก้” เพื่อเด็กพิการคว้ารางวัลนวัตกรรมดิจิตอลในงาน Netexplo**

 **แขนเทียมที่สร้างมาจากตัวต่อเลโก้ที่เด็กๆ ผู้พิการสามารถปรับแต่งตามความต้องการของตนเองได้รับรางวัลสำหรับผลงานด้านเทคโนโลยีดิจิตอลในงานประชุมเน็ตเอ็กซ์โป (Netexplo) ที่กรุงปารีส**เมื่อวานนี้ (๑๐) ระบบกายประดิษฐ์เชิงสร้างสรรค์ไอเคโอ (IKO Creative Prosthetic System) ที่**คิดค้นโดย คาร์ลอส ตอร์เลส นักออกแบบชาวโคลอมเบีย** ต่อเข้ากันได้กับชิ้นส่วนเลโก้และสามารถปรับแต่งรูปร่าง สีและส่วนประกอบได้

“ตอร์เลสต้องการช่วยเด็กๆ ที่มีความพิการหรือแขนบาดเจ็บให้รู้สึกโดดเดี่ยวน้อยลงด้วยการทำให้ความรู้สึกทุพพลภาพของพวกเขาเป็นภาระและเป็นปมด้อยน้อยลง” **คณะผู้จัดงานระบุ “เทคโนโลยีและจินตนาการสามารถช่วยให้เด็กๆก้าวข้ามความพิการไปได้”** ผลงานชนะเลิศชิ้นนี้ถูกเลือกจากอีกหลายๆ ผลงานทั่วโลกที่เข้าชิง รวมถึง**แอปพลิเคชันโทรศัพท์มือถือที่สามารถแปลภาษาทางการของแอฟริกาใต้ ๑๑ ภาษา และหุ่นยนต์ของญี่ปุ่นที่ทำคะแนนสอบได้ดีพอที่จะเข้ามหาวิทยาลัยโตเกียว** การประชุมเน็ตเอ็กซ์โป ซึ่งถูกจัดขึ้นเป็นปีที่ ๙ โดยกลุ่มผู้สังเกตการณ์ที่ใช้ชื่อเดียวกัน จะเสาะหานวัตกรรมในเทคโนโลยีดิจิตอลผ่านเครือข่ายมหาวิทยาลัย ๒๐ แห่งที่แพร่กระจายทั่ว ๑๕ ประเทศ เธียร์รี แฮปเป **ผู้ร่วมก่อตั้งงานนี้กล่าวว่า กลุ่มสังเกตการณ์เน็ตเอ็กซ์โป (Netexplo Observatory) ได้คัดเลือกสิ่งประดิษฐ์ดิจิตอลมาราว ๒,๑๗๕ชิ้นในปีนี้** “ผลงานเข้าชิง ๑๐ ชิ้นแสดงให้เห็นถึงแนวโน้มใหญ่ที่ได้ผลักดันข้อจำกัดต่างๆ เพื่อขยายขอบเขตของความเป็นไปได้ ทั้งนี้เป็นเพราะ (เทคโนโลยี) ดิจิตอล” เขากล่าว (ASTVผู้จัดการออนไลน์ ๑๒ ก.พ.๕๙)

**รักลุงตู่! หนุ่มพิการวาดรูปนายกฯ ยืนยิ้มใส่สูท ฝากบอกคิดถึงผมบ้าง**

ผู้สื่อข่าว ได้รับแจ้งจาก นายวีระ ฤกษ์วณิชกุล นายอำเภอพรรณานิคม จ.สกลนคร ว่า ที่บ้านโนนพอก ต.เชิงชุม อ.พรรณานิคม **มีผู้พิการแขนขาเล็กลีบ แต่สู้ชีวิตอย่างน่ายกย่องชื่นชม จึงเดินทางไปดู**

พบชายพิการดังกล่าว อยู่ในบ้านไม้ชั้นเดียวใต้ถุนสูง เลขที่ ๖๕ หมู่ ๖ บ.โนนพอก ต.เชิงชุม สภาพยังก่อสร้างไม่เสร็จ ชื่อ **นายลำธาร หรือ ทน จิตอาคะ อายุ ๒๔ ปี** บุตรของนายสิบตรี จิตอาคะ อายุ ๕๐ ปี และ นางคำไพ จิตอาคะ อายุ ๕๑ ปี

**นางคำไพ ผู้เป็นแม่ เล่าว่า** บุตรชายของตน ป่วยเป็นโรคโปลิโอมาแต่กำเนิด อายุได้เพียง ๓ เดือนก็รู้ว่ามีอาการผิดปกติ ช่วยเหลือตัวเองไม่ได้ **แต่ด้วยความรักของแม่และพ่อ จึงอดทนกัดฟันเลี้ยงมาจนอายุ ๑๕ ปี บุตรชายจึงหัดช่วยเหลือตัวเอง ด้วยการฝึกฝนทำทุกอย่างด้วยตัวเอง** แม้กระทั่งรับประทานอาหาร โกนหนวด ใช้โทรศัพท์มือถือ เล่นไลน์ เฟซบุ๊ก ปิดเปิดเปลี่ยนช่องโทรทัศน์ พ่อแม่คอยช่วยบ้างเป็นบางครั้ง เช่น เวลาจะลงจากบ้าน นำไปขึ้นรถเข็น

สำหรับ**อาการของนายลำธาร หรือ ทน บุตรชายของตน นอกจากแขนขาลีบแล้ว ยังมีอาการเกร็งมือเกร็งเท้า แขนขา คล้ายจะเจ็บปวด แต่ใบหน้ายิ้มแย้มอย่างอารมณ์ดี** เวลาพูดบางครั้งรู้เรื่อง บางครั้งต้องฟังดีๆ ถึงจะจับใจความได้ แต่แกก็**พยายาม หัดวาดภาพโดยมีอาจารย์จาก กศน.พรรณานิคม มาสอนให้ ครั้งแรกก็ไม่ชอบ เพราะลำบาก ต่อมาเมื่อไม่มีอะไรทำก็หัดวาดไปเรื่อยๆ จนรู้สึกชอบเป็นจริงเป็นจังเมื่อประมาณ ๓ ปีที่ผ่านมา**

**"ทุกๆ วัน จะเห็นแกนอนคว่ำกับพื้น ใช้ปากคาบดินสอ และพู่กันระบายสี เป็นรูปต่างๆ หลังจากเหนื่อยก็พักดูทีวี** เล่นโทรศัพท์ ซึ่งวิธีการเล่นโทรศัพท์ จะก็ใช้ริมฝีปากล่างสัมผัส รวมถึงเปลี่ยนช่องทีวี หรือแม้แต่เล่นไลน์ ซึ่งอยากจะบอกว่า ถึงแม้เราจะยากจน มีอาชีพรับจ้างทั่วไป แต่ก็รักลูกมาก" นางคำไพ กล่าว

ผู้สื่อข่าวรายงานว่า **เนื่องในวันแห่งความรัก หรือวาเลนไทน์ปีนี้ นายลำธาร หรือ ทน ได้วาดภาพ ฝากความรักไปถึง พล.อ.ประยุทธ์ จันทร์โอชา นายกรัฐมนตรี เป็นภาพที่นายกรัฐมนตร์ยืนยิ้มใส่สูท พร้อมฝากบอกท่านนายกรัฐมนตรี ให้คิดถึงผมบ้าง วาดเสร็จเมื่อไหร่ จะฝากนายอำเภอพรรณานิคม ไปให้.** (ไทยรัฐออนไลน์ ๑๔ ก.พ.๕๙)

**"เด็กตาบอด ทำการ์ดวาเลนไทน์ให้เพื่อน"** ปิดท้ายด้วย**การแสดงความรักอันใสซื่อบริสุทธิ์ ของหนูน้อยตาบอดคนหนึ่งค่ะ ที่เธอได้เตรียมทำการ์ดเพื่อแสดงออกถึงความรัก เนื่องในวันวาเลนไทน์หรือวันแห่งความรักที่จะถึงนี้หนูน้อยคนหนึ่งทำการ์ดวันวาเลนไทน์อักษรเบลให้กับเพื่อนๆ ของเธอ ต่อมาพ่อของหนูน้อยคนนี้ก็ได้แชร์ภาพ การ์ดรูปหัวใจสีชมพูลงไปในเว็ปไซต์ Reddit** ด้วยความภาคภูมิใจและเขียนข้อความว่า ลูกสาวของผมตาบอดและห้องเรียนชั้นเกรด ๒ ของเธอจะมีการแลกการ์ดวาเลนไทน์กันในวันพรุ่งนี้ เธอได้เขียนอักษรเบลเป็นคำว่ารักลงไปในการ์ดรูปหัวใจแต่ละใบ และตัวอักษร LOVE ที่ถูกพิมพ์ลงไปจะทำให้เพื่อนๆของเธอรู้ว่าอักษรเบลนั้นเรียกว่าอะไร ซึ่งการ์ดเหล่านี้ทำมาจาก**อุปกรณ์ที่เรียกว่า เพอร์คินส์** (nationtv.tvออนไลน์ ๑๒ ก.พ.๕๙)

**เปิดประมูลเลขสวยช่วยคนพิการ**

 **นายสนิท พรหมวงษ์ อธิบดีกรมการขนส่งทางบก (ขบ.) เปิดเผยว่า** กรมการขนส่งทางบกได้เปิดให้ประชาชนร่วมประมูลทะเบียนรถเลขสวยทั้งส่วนกลางและส่วนภูมิภาค โดย**นำรายได้จากการประมูลเข้ากองทุนเพื่อความปลอดภัยในการใช้รถใช้ถนน (กปถ.) เพื่อนำไปใช้ในการรณรงค์ลดอุบัติเหตุบนท้องถนน และจัดกิจกรรมปลูกจิตสำนึกด้านการขับขี่ที่ปลอดภัย** รวมทั้งจัดสรรเงินเป็นค่าอุปกรณ์เพื่อการยังชีพแก่คนพิการที่ประสบภัยจากการใช้รถใช้ถนนอย่างต่อเนื่อง สำหรับปีงบประมาณ พ.ศ.๒๕๕๘ กรมการขนส่งทางบกได้อนุมัติจัดสรรเงินค่าอุปกรณ์ช่วยเหลือคนพิการที่ประสบภัยจากการใช้รถใช้ถนน ให้กับผู้ขอรับจัดสรรทั้งในส่วนกลางและส่วนภูมิภาค รวม ๒,๘๙๐ ราย **เป็นเงินทั้งสิ้น ๑๓๔,๙๙๘,๐๐๐ บาท** โดยเริ่มทยอยมอบอุปกรณ์ให้แก่ผู้ที่ได้รับจัดสรร ตั้งแต่วันที่ ๒๘ มกราคม ๒๕๕๙ เป็นต้นมา **เฉพาะในส่วนกลางได้มอบอุปกรณ์ให้แก่ผู้ที่ได้รับจัดสรรไปแล้ว จำนวน ๑๗๓ ราย เป็นเงิน ๕,๘๙๖,๐๐๐ บาท ซึ่งเป็นอุปกรณ์เพื่อการยังชีพ อาทิ** ขาเทียม แขนเทียม รถนั่งสำหรับคนพิการ เตียงนอน รถสามล้อโยก และคาดว่าจะดำเนินการแล้วเสร็จภายในวันที่ ๓๑ มีนาคม ๒๕๕๙ ดังนั้นผู้ร่วมประมูลทะเบียนรถเลขสวยจึงนับว่าเป็นผู้มีส่วนช่วยเหลือสังคมและมีส่วนร่วมในการรณรงค์ป้องกันและลดอุบัติเหตุบนท้องถนนอีกทางหนึ่งด้วย

  สำหรับการประมูลทะเบียนรถเลขสวยครั้งต่อไป ส่วนกลางจัดขึ้นที่กรุงเทพมหานคร ณ ห้องประชุมอาคาร ๖ ชั้น ๗ กรมการขนส่งทางบก จตุจักร ในวันที่ ๒๗-๒๘ กุมภาพันธ์ ๒๕๕๙ หมวด “๔กฆ” และ “๔กง”  ในส่วนภูมิภาคจัดที่จังหวัดนครราชสีมา (หมวด ขจ) ในวันที่ ๒๐-๒๑ กุมภาพันธ์ ๒๕๕๙ **ผู้สนใจสอบถามข้อมูลเพิ่มเติมได้ที่ สำนักงานกองทุนเพื่อความปลอดภัยในการใช้รถใช้ถนน กรมการขนส่งทางบก อาคาร ๒ ชั้น ๕ โทรศัพท์ ๐-๒๒๗๒-๕๙๓๗ หรือ ๐-๒๒๗๑-๘๗๐๔-๗ และสำนักงานขนส่งจังหวัดที่นำหมายเลขทะเบียนรถออกประมูล** (บ้านเมืองออนไลน์ ๑๖ ก.พ.๕๙)

**พิสูจน์รักแท้! “เจ้าสาวไร้ขา” แฟนหนุ่มอุ้มขึ้นเวทีแต่งงานตามสัญญา ใช้ชีวิตคู่มีความสุข**

  สุรินทร์ - **พิสูจน์รักแท้...เจ้าสาวไร้ขาชาวเมืองช้าง เผยชีวิตมืดมนคิดฆ่าตัวตายหลายครั้ง หลังถูกตัดขาทั้ง ๒ ข้าง ขณะแฟนหนุ่มให้กำลังใจ พร้อมพิสูจน์รักแท้เป็นขาให้ และไม่คิดหนีจากไปไหน พร้อมทำตามสัญญาอุ้มเจ้าสาวขึ้นเวทีแต่งงาน ใช้ชีวิตคู่ร่วมกันอย่างปกติสุข** เป็นตัวอย่างความรักนิรันดรวันวาเลนไทน์สร้างความประทับใจแก่ผู้พบเห็น  
 ผู้สื่อข่าวรายงานว่า **พบชีวิตรักแท้ของหนุ่มสาวสองสามีภรรยาคู่หนึ่ง ทราบชื่อ คือ นายวีระพล หรือ “ย๊ะ” สุดตลาวดี อายุ ๒๗ ปี** อยู่บ้านเลขที่ ๕๕ บ.หนองเยีย ม.๓ ต.บุฤาษี อ.เมือง จ.สุรินทร์ **และ น.ส.อรอมล หรือ “หนูนา” สมิง อายุ ๒๙ ปี** อยู่บ้านเลขที่ ๑ บ.เปรียง ม.๑๔ ต.สำโรง อ.เมือง จ.สุรินทร์ โดยได้เปิดร้านขายเสื้อผ้า และเครื่องสำอางชื่อร้าน “NY Goods shop” อยู่บริเวณสามแยกวัดปทุมเมฆ เลขที่ ๑๓๕/๗ ถ.เทศบาล ๔ ต.ในเมือง อ.เมือง จ.สุรินทร์ **ซึ่งเป็นความรักที่แตกต่างจากหนุ่มสาวชีวิตคู่ทั่วไป เพราะการดำเนินชีวิตที่ยากลำบากกว่าคนปกติ**

**ด้วยเหตุที่ฝ่ายหญิงสาวพิการไร้ขาทั้ง ๒ ข้าง เนื่องจากถูกแพทย์ตัดตั้งแต่เหนือหัวเข่าลงมาเพื่อช่วยชีวิตจากอาการแพ้ยาอย่างรุนแรง และเส้นเลือดอุดตันฉับพลันมานานกว่า ๒ ปี** ตั้งแต่วันที่ ๒๙ ธ.ค.๒๕๕๖ ทำให้ฝ่ายชายต้องคอยดูแลอย่างใกล้ชิดเป็นพิเศษ ไม่ว่าดินทางไปแห่งหนใดต้องคอยอุ้มหญิงสาวขึ้นลงรถเสมอ และด้วยหัวใจที่มั่นคงนายวีระพลไม่เคยคิดหนีจากหญิงสาวพิการผู้นี้ไปไหน  
 ทั้งนี้ **ถึงแม้ทั้งคู่มีฐานะไม่ค่อยดีนัก จึงพยายามทำงานเก็บหอมรอมริบ รวบรวมเงินเพื่อทำตามสัญญาที่ทั้งคู่เคยให้ไว้ต่อกันมา ตั้งแต่ก่อนที่เจ้าสาวจะป่วย และถูกตัดขาว่าจะแต่งงานกัน ในที่สุดทั้งคู่ได้แต่งานอย่างสมปรารถนา เมื่อวันที่ ๓๑ ต.ค.๒๕๕๘ ที่ผ่านมา**

โดยงานพิธีวิวาห์ตามประเพณีจัดขึ้นที่บ้านเกิดเจ้าสาว และงานเลี้ยงมงคลสมรสจัดขึ้นที่หอประชุมอำเภอเมืองสุรินทร์ **ถึงแม้เจ้าสาวไม่มีขา แต่มีเจ้าบ่าวคอยอุ้มช่วยเหลืออำนวยความสะดวกตลอดพิธีแต่งงาน** ทั้งในพิธีงานแต่งภาคเช้า และอุ้มเจ้าสาวขึ้นเวทีงานเลี้ยงฉลองมงคลสมรสในช่วงค่ำ ซึ่งสร้างความประทับใจให้แก่แขกเหรื่อที่มาร่วมงานเป็นอย่างมาก

**น.ส.อรอมล หรือหนูนา สมิง เจ้าวสาไร้ขา เปิดเผยถึงชีวิตความรักของตัวเองว่า** สาเหตุที่ถูกตัดขาเพราะแพ้ยา หลังจากเคยประสบอุบัติเหตุรถยนต์ แต่ไม่ได้รับบาดเจ็บอะไร จากนั้นหลายเดือนจึงรู้สึกมีไข้ขึ้น จึงไปหาหมอที่โรงพยาบาลแห่งหนึ่งที่ จ.ปทุมธานี และหมอให้ยามาทานหลายชนิด ซึ่งตนก็ไม่ได้บอกหมอว่าช่วงนั้นเป็นประจำเดือน และรู้สึกชาขาทั้ง ๒ ข้าง ก่อนไปนวดที่ร้านวดแห่งหนึ่งที่ จ.ปทุมธานี โดยเขาให้แช่เท้าในน้ำอุ่นผสมกับเกลือ และเหล้า จากนั้นก็แพ้ยา และมือบวมหนักขึ้นอีก พอกลับไปหาหมออีกทีหมอเปลี่ยนยาให้ใหม่ และกลับมาแพ้ยาหนักขึ้นกว่าเดิมอีก

  จนต้องไปรักษาตัวที่โรงพยาบาลธรรมศาสตร์ **แพทย์จึงแจ้งว่า เส้นเลือดอุดตันฉับพลันต้องตัดข้อเท้าเพื่อรักษาชีวิต แต่ตนยังทำใจไม่ได้จึงไม่ยอมตัดและขอตายดีกว่า ก่อนกลับมารักษาตัวที่บ้านเกิด จ.สุรินทร์ ในแบบหมอพื้นบ้าน จนเวลาผ่านไป ขาทั้ง ๒ ข้างเริ่มเน่าขึ้นมาถึงบริเวณหน้าแข้ง จนติดเชื้อ** และหมดสติ ในที่สุดต้องถูกส่งตัวไปที่โรงพยาบาลสุรินทร์ อย่างเร่งด่วน **โดยแพทย์ลงความเห็นว่าจะต้องตัดขาตั้งแต่บริเวณเหนือหัวเข่าลงมาเพื่อรักษาชีวิต** และนอนไม่ได้สติรักษาตัวอยู่ที่โรงพยาบาลถึง ๓ เดือน

หลังจากรู้สึกตัวตนคิดอะไรไม่ออก ชีวิตมืดมน เพราะแม่เสียชีวิตไปนานแล้ว พ่อไปมีครอบครัวใหม่ เหมือนคนไม่มีญาติ ถ้าตนไม่มีขาจะไปอยู่กับน้าที่บ้านเกิดก็ไม่ได้ จะรบกวนเขาเพราะเขาฐานนะไม่ดี ตนไม่เหลือใครเลย **มีเพียงแฟนคือ นายวีระพล ที่เคยอยู่ลำบากด้วยกันมา เคยอดข้าวอดปลาไม่เคยทิ้งกัน แต่ตนคิดอย่างเดียวว่า แฟนคงจะทิ้งไปแน่นอนคงไม่อยากอยู่ลำบากกับเราเพราะเราไม่มีขา** ตนคิดที่จะฆ่าตัวตายอย่างเดียว ไม่อยากอยู่แล้ว แต่แฟนเขากลับให้กำลังใจมาตลอด และบอกว่าไม่เป็นไร ถึงตัวเองไม่มีขา แต่เขาจะเป็นขาให้ตัวเอง เขาจะดูแลตัวเอง ตนรู้สึกดีใจไม่คิดว่าในโลกนี้จะมีผู้ชายดีๆ อย่างเขา และ**ตั้งแต่ถูกตัดขาตนจะรู้สึกหงุดหงิด และอารมณ์ร้อนบ่อยๆ แต่เขาก็อดทน และให้กำลังใจตลอด  “ตลอดระยะเวลา ๒ ปีที่ผ่านมาที่ไม่มีขา พี่ย๊ะดูแลอย่างดีมาโดยตลอด และถึงแม้บางครั้งหนูหงุดหงิดใส่บ้าง ที่ผ่านมา อะไรที่พูดไม่ดีกับพี่ย๊ะ ต้องขอโทษด้วย”** สาวไร้ขากล่าว ก่อนบรรจงหอมแก้มแฟนหนุ่ม ซึ่งเป็นภาพที่น่ารัก และประทับใจอย่างยิ่ง

**น.ส.อรอมล กล่าวอีกว่า** ขอเชิญชวนประชาชนให้ช่วยมาอุดหนุนเสื้อผ้า และเครื่องสำอางที่ร้านของตนด้วย เพื่อจะมีรายได้เพิ่มขึ้น เพราะไม่มีอาชีพ และรายได้อื่นใด นอกจากขายเสื้อผ้า และเครื่องสำอางดังกล่าว  ทางด้าน นายวีระพล หรือย๊ะ สุดตลาวดี แฟนหนุ่มสาวพิการเปิดเผยว่า เราคบกันมาร่วม ๒ ปี ก่อนที่หนูหนาจะถูกตัดขา **ช่วงแรกหลังแฟนถูกตัดขารู้สึกลังเลกับชีวิตเหมือนกัน แต่คิดไปคิดมา แฟนเขาไม่ได้ทำอะไรผิด ไม่ได้ผิดอะไร แค่ถูกตัดขาและไม่มีอะไรบกพร่องและตนพร้อมจะดูแลจึงบอกเขาหลังจากเขาได้สติ** จากนั้นเราจึง**มาเปิดร้านขายเสื้อผ้าโดยให้แฟนดูแล ส่วนตนทำงานอยู่ที่บริษัทขายรถยนต์ใน จ.สุรินทร์ ก่อนเก็บเงินจัดงานแต่งงาน** และหลังจากที่เจ้าของโต๊ะจีน ร้านอาหารบ้านนาสุรินทร์ รู้ว่าเป็นงานแต่งงานของตน และเจ้าสาวพิการไม่มีขา เขาสงสารลดราคาโต๊ะจีน และเครื่องเสียงให้อีกด้วย ต้องขอขอบคุณมาก  (ASTVผู้จัดการออนไลน์ ๑๔ ก.พ.๕๙)

**“กอบกาญจน์” ปธ.เปิด กีฬาคนพิการแห่งชาติ**

 **กีฬานักเรียนคนพิการแห่งชาติ เปิดสนามวันที่ ๑ มีนาคม เจ้าภาพจังหวัดนครศรีธรรมราชยืนยันความพร้อม ๑๐๐ เปอร์เซ็น โดยจัดที่อำเภอทุ่งสงทั้ง ๑๑ ชนิดกีฬา** ขณะที่อธิบดีกรมพลศึกษา ตอกย้ำให้เกิดความบริสุทธิ์ยุติธรรมมากที่สุด

**ดร.กิตติพงษ์ โพธิมู อธิบดีกรมพลศึกษา พร้อมด้วย นายทรงชัย วงษ์วัชรดำรง นายกเทศมนตรีเมืองทุ่งสง ร่วมกันแถลงข่าวการแข่งขันกีฬานักเรียนคนพิการแห่งชาติ ครั้งที่ ๑๗ ซึ่งปีนี้จังหวัดนครศรีธรรมราชเป็นเจ้าภาพจัดการแข่งขัน ระหว่างวันที่ ๑-๖ มี.ค.๕๙ ที่อำเภอทุ่งสง จังหวัดนครศรีธรรมราช มีจำนวนทั้งสิ้น ๑๑ ชนิดกีฬา ประกอบด้วย** วอลเลย์บอลในร่ม,วอลเลย์บอลชายหาด, กรีฑา, โกลบอล, เซปักตะกร้อ, เทเบิลเทนนิส, เปตอง, ฟุตซอล, บอคเซีย, ว่ายน้ำ และแบดมินตัน โดยมี ฟุตบอล ๗ คน (ความพิการทางสมอง) เป็นกีฬาสาธิต ชิงกันมากถึง ๗๑๘ เหรียญทอง

**นายทรงชัย วงษ์วัชรดำรง นายกเทศมนตรีเมืองทุ่งสง เปิดเผยว่า** ขณะนี้ในส่วนของสนามแข่งขัน และที่พักนักกีฬา ปรับปรุงอย่างสมบูรณ์แบบพร้อมที่จะดำเนินการจัดการแข่งขันได้ตลอดเวลา ขณะที่**แลมป์เพื่อคนพิการได้ดำเนินการแล้วเสร็จเพื่ออำนวยความสะดวกให้กับนักกีฬาวิลแชร์** จึงไม่มีส่วนไหนที่ต้องเป็นห่วงรอแต่เพียงต้อนรับนักกีฬาทั้ง ๗๐ โรงเรียนเพื่อร่วมการแข่งขันเท่านั้น

ขณะที่ **ดร.กิตติพงษ์ โพธิมู อธิบดีกรมพลศึกษา ในฐานะประธานอำนวยการจัดการแข่งขันเปิดเผยว่า นักกีฬาที่เข้าร่วมแข่งขันมาจาก ๗๐ โรงเรียนสอนคนพิการทั่วประเทศมีจำนวน ๒,๖๗๖ คน แบ่งออกเป็น ๒ รุ่น คือ** รุ่นอายุไม่เกิน ๑๖ ปี และ รุ่นอายุไม่เกิน ๒๕ ปี (เนื่องจากนักกีฬาคนพิการจะเรียนช้ากว่าคนปกติ) ทุกอย่างใช้แนวปฏิบัติเดียวกับกีฬานักเรียนนักศึกษาแห่งชาติ ที่เพิ่งจะแข่งเสร็จไปเมื่อปลายเดือนมกราคมที่ผ่านมา ด้วยการยึดมั่นความถูกต้องที่ได้มาตรฐานและความปลอดภัย ควบคู่ไปกับการตัดสินของคณะกรรมการต้องมีความโปร่งใส บริสุทธิ์ และยุติธรรม ส่วน**พิธีเปิดการแข่งขันในวันที่ ๑ มี.ค. จะมีขึ้นที่โรงเรียนเทศบาลบ้านนาเหนือ อำเภอทุ่งสง** โดย นางกอบกาญจน์ วัฒนวรางกูร รัฐมนตรีว่าการกระทรวง การท่องเที่ยวและกีฬา ให้เกียรติเป็นประธานในเวลา ๑๗.๐๐ น. (บ้านเมืองออนไลน์ ๑๘ ก.พ.๕๙)

**รักแท้เพื่อเธอ! คุณตาอุทิศเวลา ๒ ปีปลูกดอกไม้หลายพันต้น มอบให้ภรรยาตาบอดได้ดมกลิ่น**



เว็บไซต์ boredpanda.com **เผยแพร่เรื่องราวความรักที่น่าประทับใจของคุณตาและคุณยายคุโรกิ จากเมืองชินโตมิ จังหวัดมิยาซากิ ของญี่ปุ่น** หลังจากแต่งงานกันเมื่อปีค.ศ.๑๙๕๖ (อายุ ๖๐ ปีมาแล้ว) ทั้งสองก็ย้ายมาอยู่ในหมู่บ้านชนบทแห่งหนึ่งในเมืองชินโตมิ  ทำฟาร์มเลี้ยงวัว ๖๐ ตัว ใช้ชีวิตอย่างเรียบง่ายและมีความสุข โดยมีลูกด้วยกัน ๒ คน

ทั้งคู่มีแผนการ เมื่อเกษียณตัวจะไปเที่ยวรอบญี่ปุ่นด้วยกัน ๒ คน  แต่ผ่านไป ๓๐ ปี ซึ่ง**ขณะนั้นทั้งสองอายุ ๕๒ ปี คุณยายเคราะห์ร้ายสูญเสียการมองเห็นอย่างถาวรจากโรคแทรกซ้อนของเบาหวาน ทำให้คุณยายทุกข์ใจและหมดหวังกับชีวิต** ภาพที่เคยฝันไว้ว่าจะไปท่องเที่ยวรอบญี่ปุ่นกับสามี ก็สลายหายไป หลังจากนั้นก็เอาแต่หมกตัวอยู่ในบ้าน **คุณตาคุโรกิ ปวดใจเมื่อเห็นสีหน้าหดหู่สิ้นหวังของภรรยา พยายามสรรหาสารพัดวิธีที่จะให้กำลังใจ จนวันหนึ่งได้เห็นดอกชิบะซากุระบาน**

**จึงเกิดไอเดีย "ทำสวนดอกไม้" เพราะคิดว่า "ถึงแม้มองไม่เห็นด้วยสายตา แต่ก็สามารถสัมผัสถึงดอกไม้ได้ด้วยกลิ่น** และถ้ารอบบ้านมีสวนดอกไม้ ก็น่าจะมีคนมาเยี่ยมที่นี่เยอะ ซึ่งจะช่วยให้ภรรยากลับมามีรอยยิ้มและมีความสุขได้"

**ด้วยความคิดเช่นนี้ คุณตาจึงเริ่มปลูกต้นชิบะซากุระในสวนหลายพันต้น โดยใช้เวลา ๒ ปี** เริ่มตั้งแต่ตัดต้นไม้ เตรียมดิน และปลูก **จนออกดอกบานสะพรั่ง จากนั้นคุณตาได้พาคุณยายออกมาสูดอากาศนอกบ้าน เพื่อสูดดมกลิ่นของดอกไม้ สร้างความประทับใจกับคุณยายมาก** และตอนนี้ก็ได้เห็นคุณยายกลับมายิ้มสดใสทุกวัน

**๑๐ ปีต่อมา สวนดอกไม้ของคุณตา ก็เติบโตกลายเป็นทุ่งชิบะซากุระผืนใหญ่สีชมพู มีความสวยงาม ทำให้เป็นที่เลื่องลือของคนในละแวกใกล้เคียง และค่อยๆเป็นที่รู้จักของคนในญี่ปุ่น** รวมถึงจากประเทศอื่นๆ เข้ามาเยี่ยมชม  เพราะนอกจากจะได้เห็นดอกไม้สวยๆแล้ว พวกเขายังอยากเจอกับเจ้าของตำนานความรักอย่างคุณตาและคุณยาย ครอบครัวคุโรกิ  (ข่าวสดออนไลน์ ๑๘ ก.พ.๕๙)

**โทรศัพท์สำหรับผู้พิการเคลื่อนไหวไม่ได้**

** **

**กลุ่มนักพัฒนาอิสราเอล ในกรุงเยรูซาเลม ได้ประดิษฐ์สมาร์ทโฟนที่ไม่ต้องใช้การสัมผัส เครื่องเเรกของโลกขึ้นมาเพื่อช่วยอำนวยความสะดวกแก่ผู้พิการ**  
 แม้ปัจจุบันสมาร์ทโฟนจะกลายเป็นอุปกรณ์เสริมที่สำคัญและจำเป็นสำหรับผู้คนหลายพันล้านทั่วโลก แต่บางครั้งอาการเจ็บป่วยหรือพิการ ก็ทำให้ขีดความสามารถในการใช้อุปกรณ์ Touch Screen ลดลง  ซึ่ง**สมาร์ทโฟนที่เรียกว่า Open Smart ตัวนี้ จะเปิดโอกาสให้ผู้คนที่มีข้อจำกัดทางการเคลื่อนไหว สามารถเข้าถึงทุก FeaturesและApplicationได้ง่ายดายมากขึ้นโดยมีอุปกรณ์ช่วย**

อุปกรณ์ชิ้นนี้เรียกว่า **Sesame Controller เมื่อต้องการใช้งาน ก็นำไปวางไว้ใกล้ๆกับผู้ใช้สมาร์ทโฟน ซึ่งมันจะทำงานด้วยคำสั่งเสียง และการเคลื่อนไหวศีรษะของผู้ใช้ผ่านแอพพลิเคชั่น**  อุปกรณ์ชิ้นนี้ถูกพัฒนาโดย บริษัท Sesame Enable ซึ่ง Oded Ben Dov ผู้ร่วมก่อตั้งบริษัท เคยทดลองและพัฒนามร่วมกับผู้ป่วยโรคอัมพาต และได้รับบาดเจ็บบริเวณไขสันหลังจริงมาแล้ว โดยบริษัทได้รับเงินบริจาคจากบริษัทกูเกิล ๑ ล้านดอลล่าร์สหรัฐเพื่อใช้สำหรับการพัฒนา  
 นอกจากนี้**บริษัทยังมีแผนบริจาคโทรศัพท์เครื่องนี้ ๕ พันเครื่องให้กับประชาชนทุกเพศทุกวัยที่มีความพิการต่างๆทั่วอิสราเอลอีกด้วย** (krobkruakao.comออนไลน์ ๑๙ ก.พ.๕๙)

**ขายลอตเตอรี่ไม่พอกิน! หนุ่มพิการขายปลาส้มฯ หารายได้เพิ่ม**



**ขายลอตเตอรี่อย่างเดียวไม่พอกิน หนุ่มพิการเมืองเลยยอมเหนื่อยเพิ่ม หารายได้เสริมด้วยการขายปลาส้ม-ปลาแดด ยอมรับการแข่งขันสูงเพราะมีคนหันมายึดอาชีพเร่ขายลอตเตอรี่กันมากขึ้น กลุ่มคนพิการเร่ขายแข่งไม่ไหว** เป็นอีกตัวอย่างหนึ่งของคนสู้ชีวิต ไม่ท้อต่อโชคชะตา! กรณีของ**นายอภิเชฐ จันทะเสน หรือต้อม หนุ่มพิการขาลีบโปลิโอ กว่า ๑๒ ปีที่เขายึดอาชีพเร่ขายลอตเตอรี่** รายได้ลุ่มๆ ดอนๆ พอเลี้ยงปากเลี้ยงท้องคนในครอบครัว แต่ระยะหลังรายได้เริ่มลดน้อยลงเพราะกลุ่มคนเร่ขายลอตเตอรี่มีมากขึ้น เลยหาช่องทางหารายได้เสริมนอกจากฝากความหวังไว้กับกำไรจากการขายลอตเตอรี่เพียงอย่างเดียว  
 ในที่สุดตัดสินใจ**ลงทุนซื้อ “ปลาส้มแดดเดียว” ตระเวนขาย ปรากฏว่าขายได้ง่าย มีรายได้แต่ละวันเพิ่มขึ้น  นายอภิเชฐ หรือต้อม เล่าว่า** ตัวเขามีร่างกายที่พิการมาตั้งแต่เด็กจากการติดเชื่อโปลิโอ ความรู้ก็น้อย ไม่มีทางเลือกในการทำมาหากินเหมือนคนปกติทั่วไป จึงตัดสินใจตระเวนขายลอตเตอรี่เป็นอาชีพหลักทำมานานกว่า ๑๒ ปีแล้ว จุดที่ขายลอตเตอรี่เป็นประจำคือบริเวณด้านหน้าธนาคารกสิกรไทย สาขาเลย

**หลังจากประสบปัญหาการขายลอตเตอรี่มาหลายปี ขายไม่ดีเหมือนแต่ก่อน เพราะมีคนขายลอตเตอรี่แข่งกันมากขึ้น** โดยเฉพาะหลังจากรัฐบาลเข้าควบคุมราคาขายไม่ได้เกินฉบับละ ๘๐ บาท รายได้ กำไรยิ่งลดลง ครั้นจะไปเข้าคิวกดซื้อผ่านตู้ ATM ก็เป็นเรื่องยุ่งยากสำหรับคนพิการอย่างเขา แข่งกับคนที่มีอวัยวะปกติไม่ได้ จึงได้แค่โค๊วต้าคนพิการเพียง ๕ เล่ม ขายเพื่อพอให้มีรายได้เลี้ยงครอบครัว

**นายอภิเชฐ บอกว่า** เขามีรายได้จากการขายลอตเตอรี่เฉลี่ยแล้วประมาณเดือนละ ๗,๐๐๐-๘,๐๐๐ บาท ต้องดูแลรับผิดชอบเลี้ยงดูภรรยาและลูกอีก ๒ คน ตอนนี้แม้ลูกจะยังเล็กอยู่ แต่ก็ต้องโตขึ้นทุกวัน ภาระค่าใช้จ่ายย่อมมากขึ้น หากจะพึ่งรายได้จากการขายลอตเตอรี่เพียงอย่างเดียวเช่นนี้ต่อไป เชื่อว่าไม่พอใช้แน่นอน **เมื่อไม่นานมานี้จึงตัดสินใจหารายได้เพิ่มด้วยการขาย“ปลาส้มแดดเดียว**”  
 “ตอนเย็นของทุกวันหลังจากขายลอตเตอรี่เสร็จหรืองวดไหนไม่ขายหรือขายได้หมดก่อน ก็จะ**เดินทางด้วยรถเข็นสามล้อคู่ใจนำปลาส้ม ปลาแดดเดียว ที่รับจากเพื่อนมาอีกทอดไปขาย ราคาขายก็ประมาณแพ็คและ ๑๐๐ บาท หากขายได้หมดหรือได้มากก็จะมีกำไรพอสมควร**”

**นายอภิเชฐบอก และเล่าอีกว่า**  อาชีพขายลอตเตอรี่เร่มีการเปลี่ยนแปลงไปมาก คนพิการไม่สามารถขายได้ดีเท่ากับคนปกติ คนขายก็เพิ่มขึ้น เท่ากับว่าต้องแข่งขันกันขายต้องขยันออกเร่ขายมากกว่าแต่ก่อนขายช้ากว่าคนอื่นก็เสี่ยงที่จะขายได้ไม่หมด  
 “หลังจากขายปลาส้มปลาแดดเดียวเสริมจากขายลอตเตอรี่อย่างเดียว **ทำให้แต่ละวันมีรายได้เพิ่ม พอทำให้มีเงินใช้จ่ายในครอบครัวคล่องขึ้น ครอบครัวลูกๆก็มีความสุขไปด้วย จะฝากความหวังกับลอตเตอรี่อย่างเดียวไม่ได้แล้ว**” นายอภิเชฐกล่าวทิ้งท้าย  (ASTVผู้จัดการออนไลน์ ๑๙ ก.พ.๕๙)

**โครงการช่วยเด็กออทิสติกพัฒนาด้านสุขภาพและสังคม**

** **

**งานวิจัยของรัฐบาลอเมริกันชี้ว่า หนึ่งในเด็กๆ ๔๕ คน ที่อายุระหว่าง ๓ ถึง ๑๗ ปี จะเป็นเยาวชนที่มีความผิดปกติด้านพัฒนาการเนื่องจากโรคออทิสติก**  หนึ่งในความพยายามที่จะช่วยเด็กเหล่านี้ด้านสังคมและสุขภาพเป็น**โครงการของ Ricardo Cunningham ผู้ที่อพยพมาจากประเทศจาไมกาและก่อตั้งกลุ่ม LCF Kids น้องเอ็มม่าวัย ๑๘ ปี เข้ารวมกิจกรรมของกลุ่ม LCF Kids** เธอป่วยเป็นโรคลมชักและออทิสซึม และใช้เวลาในโครงการนี้ออกกำลังกาย เพื่อเสริมสร้างความแข็งแรง

**Ricardo Cunningham ริเริ่มกลุ่ม LCF Kids หรือ Life Changing Fitness Kids เมื่อ ๕ ปีก่อน ที่เมือง Falls Church รัฐเวอร์จิเนีย** ไม่ไกลจากกรุงวอชิงตัน  **เขากล่าวว่า น้องเอ็มม่าได้ออกกำลังกายที่ช่วยเรื่องทักษะการรับรู้จากกิจกรรมและเกมส์ที่ใช้แสงเป็นสิ่งกระตุ้น** นอกจากนั้น การเล่นโยนลูกบอลมีประโยชน์ต่อทักษะการเคลื่อนไหวของเอ็มม่า

**คุณ Cunningham บอกว่าแรงบันดาลใจที่ทำให้เขาริเริ่มโครงการนี้ มาจากการที่โตมากับคุณป้าที่เป็นออทิสซึม เขาคิดว่าโครงการลักษณะนี้เพื่อช่วยเด็กๆ ยังมีไม่มากพอ จึงก่อตั้งกลุ่ม LCF Kids ขึ้น**   ตัวเขาเองเป็นเคยเป็นนักกีฬาและเดินทางมาสหรัฐฯ เมื่อ ๑๖ ปีก่อนจากจาไมกา เพื่อเข้าศึกษาระดับมหาวิทยาลัยด้านพละศึกษาและการวิจัยด้านนันทนาการ

**Ricardo Cunningham กล่าวว่าเป็นความต้องการของเขาตลอดมา ที่จะก่อตั้งโครงการลักษณะนี้ เขาต้องการให้เด็กๆ มีความมั่นใจในตัวเองมากขึ้น และไม่ต้องกังวล ในบรรยากาศที่เด็กๆ รู้สึกสบายๆ เด็กอายุตั้งแต่ ๓ ถึง ๒๑ ปีสามารถเข้าร่วมโครงการนี้ ซึ่งประกอบด้วย** การให้คำปรึกษาแบบตัวต่อตัว และกิจกรรมกลุ่ม ทั้งนี้กิจกรรมต่างๆ จะถูกออกแบบให้ตรงกับความต้องการของเด็กๆ คุณ Cunningham บอกว่า เขาต้องการให้เด็กๆ รู้สึกว่าเหมือนมาเล่น ไม่ต้องคิดว่านี่คือกิจกรรมบำบัด

ขณะเดียวกัน**คุณแม่ของน้องเอ็มม่า พูดถึงประโยชน์จากิจกรรมนี้ว่า** ตอนแรกไม่คิดว่าจะได้ผลดีด้านพัฒนาการทางสังคมของเอ็มม่าด้วย คุณแม่ Donna Budway บอกว่าเอ็มม่าได้เพื่อนจากโครงการ Life Changing Fitness Kids นี้ Ricardo Cunningham **ผู้ก่อตั้งมีความหวังที่จะต่อยอดความสำเร็จ จากระดับบุคคล ไปถึงชุมชน และเขาอยากเห็นเด็กออทิสติกได้รับการยอมรับมากขึ้นในสังคมและที่ทำงาน** ซึ่งแน่นอนว่าต้องมีความร่วมมือจากคนในสังคมโดนรวมด้วย เพื่อที่จะทำให้ความหวังนี้เป็นจริง (voathai.comออนไลน์ ๒๓ ก.พ.๕๙)

**ซาบซึ้ง! สาวท้องไหว้ขอบคุณ 'น้าโต๊ด' กู้ภัยพิการ ใจเกินร้อย ช่วยลากรถส่งถึงที่**

 **โลกออนไลน์ แห่แชร์ภาพประทับใจ** เป็นภาพของหญิงสาวที่กำลังตั้งครรภ์ ย่อตัวในท่าคุกเข่า ยกมือไหว้ขอบคุณ**นายบุญ นาหอม หรือ โต๊ด เจ้าหน้าที่อาสาสมัครมูลนิธิกู้ภัยไตรคุณธรรม อำเภอเมือง จังหวัดชลบุรี ที่พิการไร้แขนขา แต่อุทิศเวลามาทำหน้าที่เป็นอาสาสมัครช่วยเหลือสังคม**

สมาชิกเฟซบุ๊กที่ชื่อ หมวย สุชาดา ผู้เผยแพร่ภาพ ได้เขียนเล่าว่า **รถยนต์ของหญิงสาวรายนี้แก๊สหมดกลางทาง จึงได้ขอความช่วยเหลือ ซึ่ง น้าโต๊ด ได้รับแจ้งเหตุ จึงไปปฏิบัติหน้าที่ลากรถยนต์ไปส่งถึงที่หมายให้** หลังจากที่มีการแชร์ต่อไปเป็นวงกว้างชาวเน็ตที่ได้เห็นต่างก็รู้สึกประทับใจ และชื่นชมในความเป็นจิตอาสาของนายบุญ **แม้ร่างกายจะพิการ แต่หัวใจเกินร้อย** นับว่าเป็นเรื่องราวความมีน้ำใจเล็กน้อย แต่ทำให้สังคมน่าอยู่มากยิ่งขึ้น

สำหรับ**ประวัติของนายบุญนั้น ปัจจุบันอายุ ๔๕ ปี พิการแขนขามาแต่กำเนิด แต่ไม่ย่อท้อต่อชีวิต ประกอบอาชีพเป็นนักร้องตามร้านอาหารหลายแห่ง มีนิสัยชอบช่วยเหลือ** **เมื่อพบเห็นคนเจ็บตามท้องถนน จึงตัดสินใจสมัครมาเป็นอาสากู้ภัย** โดยทำหน้าที่เป็นคนรับแจ้งเหตุ และขับรถไปรับผู้บาดเจ็บตามจุดต่างๆ นายบุญปฏิบัติหน้าที่อย่างคล่องแคล่วมานานกว่า ๑๕ ปี และเป็นแรงบันดาลให้กับเจ้าหน้าที่กู้ภัย รวมถึงผู้คนในสังคม ในเรื่องความอดทน ไม่ย่อท้อต่อความยากลำบาก (ไทยรัฐออนไลน์/มูลนิธิพัฒนาคนพิการไทย ๑๒ ก.พ.๕๙)

**เสียงกรนเล็กๆ...ฝันร้ายทำลายพัฒนาการลูกน้อย**

**สมาธิสั้น พฤติกรรมก้าวร้าว ซนมากผิดปกติ เรียนรู้อะไรได้ช้า อาการเหล่านี้คงไม่มีคุณพ่อ คุณแม่คนใดปรารถนาให้เกิดกับลูกน้อยอย่างแน่นอน** แต่คุณรู้หรือไม่ว่าอาการเหล่านี้ เด็กทุกคนมีโอกาสเสี่ยงที่จะเป็นหากลูกของคุณเป็นคนหนึ่งที่มีอาการ**"นอนกรน"**

**ภาวะนอนกรนในเด็ก (Snoring Children) เสียงกรนเล็กๆ ที่กลายเป็นปัญหาหนักอกของบรรดาคุณพ่อคุณแม่**ทั้งหลาย ทางการแพทย์ยืนยันว่า **ภาวะนอนกรนในเด็กส่งผลกระทบโดยตรงต่อพัฒนาการทั้งทางร่างกายและสติปัญญาของลูกน้อยหากมีอาการหยุดหายใจขณะหลับร่วมด้วยอาจมีอันตรายถึงชีวิต**

**พ.ญ.มณินทร วรรณรัตน์ กุมารแพทย์** ผู้เชี่ยวชาญด้านโรคระบบทางเดินหายใจในเด็ก ได้ให้ข้อมูลว่า **สาเหตุที่พบบ่อยที่สุดในเด็กที่มีนอนกรน คือ** เด็กมีต่อมทอนซิลและต่อมอะดีนอยด์โต จนเกิดการอุดกั้นของทางเดินหายใจ เกิดการสั่นสะเทือนของโครงสร้างระบบทางเดินหายใจ คือลิ้นไก่และเพดานอ่อนจึงทำให้เกิดเสียงกรนขึ้น หรือเกิดอาการแน่นจมูกเรื้อรัง เป็นโรคภูมิแพ้จมูก **หรือในรายมีความผิดปกติของโครงสร้างกระดูกใบหน้าผิดปกติแต่กำเนิด เช่น** โรคดาวน์ซินโดรม โรคกล้ามเนื้ออ่อนแรง รวมถึงเด็กที่มีรูปร่างอ้วน จะมีไขมันรอบคอมาก **ขณะหลับกล้ามเนื้อจะหย่อนตัว ไขมันรอบคอจะไปกดทางเดินหายใจมากขึ้นก็ทำให้เกิดเสียงกรนได้เช่นกัน** **คุณพ่อคุณแม่สามารถสังเกตได้ง่ายๆ ว่าลูกมีภาวะนอนกรนที่เป็นอันตรายหรือไม่ เช่น** เมื่อลูกหลับแล้วมีเสียงกรนดังเป็นประจำหรือไม่ เสียงนอนกรนขาดๆ หายๆ มีอาการหายใจเฮือกเหมือนคนขาดอากาศ หยุดหายใจเป็นช่วงๆ มีอาการเขียวรอบปากหรือริมฝีปากคล้ำขณะหลับ นอนหายใจอกบุ๋มท้องโป่ง หรือ**ในตอนกลางวันมีอาการง่วงนอนมากผิดปกติเหมือนนอนไม่พอ หงุดหงิดง่าย ซุกซนมาก อยู่ไม่นิ่ง สมาธิสั้น หรือปัสสาวะรดที่นอนหลังอายุ ๕ ปี อาการเช่นนี้แสดงว่าลูกของคุณอาจอยู่ในภาวะเสี่ยงอันตรายจากโรคนี้** โดยการสังเกตที่ถูกต้อง ควรสังเกตในช่วงครึ่งตื่นหลัง โดยเฉพาะช่วงใกล้รุ่ง ๐๒.๐๐-๐๕.๐๐ น. เพราะเป็นช่วงหลับลึกและแนะนำให้ถ่ายคลิปวีดีโอพร้อมอัดเสียงเมื่อมาพบแพทย์  
 **ปัจจุบันทางการแพทย์มีแนวทางตรวจวินิจฉัยได้หลายวิธี โดยแพทย์จะทำการตรวจร่างกายเพื่อหาสาเหตุที่ทำให้นอนกรน เช่น** เด็กมีต่อมทอนซิลหรือต่อมอะดีนอยด์โตผิดปกติ เป็นโรคจมูกอักเสบจากโรคภูมิแพ้ หากอาการไม่ชัดเจนและคุณพ่อคุณแม่ยังไม่แน่ใจว่าลูกมีอาการหยุดหายใจขณะหลับหรือไม่ แพทย์จะทำการตรวจการนอนหลับ (Sleep Test) เพื่อยืนยันว่ามีอาการหยุดหายใจขณะหลับหรือไม่และอาการรุนแรงมากแค่ไหน  
 สำหรับ **วิธีการรักษา** หลังจากที่แพทย์วินิจฉัยถึงสาเหตุและความรุนแรงของการนอนกรนแล้ว แพทย์จะให้การรักษาจากสาเหตุที่ทำให้เกิด เช่น รักษาภูมิแพ้จมูกอักเสบ รักษาต่อมทอนซิลและต่อมอดีนอยด์ที่โตผิดปกติในเด็กโดยการผ่าตัดรักษาหรือการใช้เครื่องเป่าอากาศขณะหลับที่มักใช้ในการรักษาในผู้ใหญ่มากกว่าเด็ก  
 อย่างไรก็ตาม **ภาวะนอนกรนในเด็ก เป็นเรื่องสำคัญที่คุณพ่อคุณแม่ไม่ควรปล่อยปละละเลย หากพบว่าลูกมีอาการนอนกรน ควรรีบพบแพทย์เพื่อทำการรักษาทันที** เพื่อพัฒนาการที่ดีเยี่ยมของลูกน้อย จะได้ไม่มีฝันร้ายมาทำลายให้สะดุดลง (ryt๙.comออนไลน์ ๒๐ ก.พ.๕๙)

**ข้อเสนอแนะการจัดการศึกษาสำหรับคนพิการ**

สำหรับ**ประเด็นเรื่องคนพิการนั้น ได้มีการพิจารณาศึกษากฎหมายฉบับต่างๆ ที่ไม่เอื้อต่อคนพิการ การจัดสภาพแวดล้อมและสิ่งอำนวยความสะดวกที่ทุกคนสามารถเข้าถึงและใช้ประโยชน์ได้ โดยเฉพาะประเด็นการจัดซื้อรถเมล์ชานต่ำของกระทรวงคมนาคมและการออกแบบอาคารของหน่วยงานภาครัฐ** การส่งเสริมการบูรณาการแผนพัฒนาคุณภาพชีวิตคนพิการประจำจังหวัดกับแผนพัฒนาจังหวัด การขจัดการเลือกปฏิบัติที่ไม่เป็นธรรมต่อคนพิการ รวมถึงการจัดการศึกษาสำหรับคนพิการ **จึงได้มอบหมายให้คณะอนุกรรมาธิการด้านคนพิการ ภายใต้การนำของ นายมณเฑียร บุญตัน รองประธานคณะกรรมาธิการ เดินทางไปพบปะสนทนาและมีข้อเสนอต่อรัฐมนตรีว่าการกระทรวงศึกษาธิการ ในฐานะประธานคณะกรรมการส่งเสริมการจัดการศึกษาสำหรับคนพิการใน ๕ ประเด็นดังนี้**

**๑.ควรปรับปรุงพระราชบัญญัติการจัดการศึกษาสำหรับคนพิการ พ.ศ.๒๕๕๑ ในประเด็นสำคัญ คือ** การเร่งจัดตั้งศูนย์การเรียนเฉพาะความพิการ ภาคประชาชนซึ่งแม้ว่าในพระราชบัญญัติดังกล่าวจะมีการบัญญัติไว้อย่างชัดเจนเกี่ยวกับศูนย์การเรียนเฉพาะความพิการทั้งในบทนิยามและอีกหลายมาตรา แต่เนื่องจากคณะกรรมการกฤษฎีกาได้ให้ความเห็นว่า ในพระราชบัญญัติดังกล่าวไม่มีบทบัญญัติให้อำนาจคณะกรรมการส่งเสริมการจัดการศึกษาสำหรับคนพิการในการจัดตั้งศูนย์การเรียนเฉพาะความพิการไว้ ทำให้นับจนถึงปัจจุบันยังไม่มีศูนย์การเรียนเฉพาะความพิการเกิดขึ้นเลย ทั้งนี้ศูนย์การเรียนเฉพาะความพิการเป็นกลไกสำคัญที่ถูกออกแบบมาให้เติมเต็มช่องว่างของระบบการ จัดการศึกษาสำหรับคนพิการที่ภาครัฐไม่สามารถทำได้ เนื่องจากสถานศึกษาเฉพาะความพิการที่มี ไม่เพียงพอและไม่สามารถสร้างเพิ่มเติมได้เพราะจะขัดต่อกระแสโลกซึ่งมุ่งเน้นไปที่การเรียนร่วม ประกอบกับสถานศึกษาที่จัดการเรียนร่วมนั้นยังขาดปัจจัยในการสนับสนุนทำให้คนพิการไม่ได้รับการศึกษาที่มีคุณภาพตรงตามความต้องการจำเป็นพิเศษของแต่ละคน รวมทั้งยังมีคนพิการที่ถูกปฏิเสธไม่ให้เข้าเรียนในสถานศึกษาอีกหลายแห่งโดยเฉพาะ สถานศึกษาภายในชุมชนที่อาศัยอยู่เพราะความไม่พร้อมของสถานศึกษา ดังนั้นศูนย์การเรียนเฉพาะความพิการจึงจะมีบทบาทสำคัญในการจัดการศึกษาและ การสนับสนุนคนพิการในระบบการศึกษาทุกรูปแบบและทุกระดับและทุกประเภท เพื่อให้คนพิการสามารถเข้าถึงและใช้ประโยชน์ได้จากการศึกษาอย่างทั่วถึงและมีคุณภาพ และขอให้ตั้งคณะทำงานประกอบด้วยผู้แทนจากกระทรวงศึกษาธิการ สภาคนพิการทุกประเภทแห่งประเทศไทย สภาขับเคลื่อนการปฏิรูปประเทศ (สปท.) และสภานิติบัญญัติแห่งชาติ (สนช.) เพื่อจัดทำร่างพระราชบัญญัติการจัดการศึกษาสำหรับคนพิการ (ฉบับที่...) พ.ศ. .... ซึ่งปรับปรุงประเด็นศูนย์การเรียนเฉพาะความพิการ และประเด็นอื่นที่ทำให้การจัดการศึกษาสำหรับคนพิการดียิ่งขึ้น

**๒.ควรจัดการประชุมคณะกรรมการส่งเสริมการจัดการศึกษาสำหรับคนพิการโดยเร็วและสม่ำเสมอ**เพื่อให้เกิดการขับเคลื่อนงานด้านการจัดการศึกษาสำหรับคนพิการและเป็นไปตามเจตนารมณ์ ของพระราชบัญญัติการจัดการศึกษาสำหรับคนพิการ พ.ศ.๒๕๕๑

**๓.ควรแก้ไขปัญหาการเข้าถึงสิทธิของคนพิการในการได้รับสิ่งอำนวยความสะดวก สื่อ บริการ และความช่วยเหลืออื่นใดทางการศึกษา ตามกฎกระทรวงซึ่งออกตามความในมาตรา ๑๐ แห่งพระราชบัญญัติการศึกษาแห่งชาติ พ.ศ.๒๕๔๒ และสอดคล้องกับความในมาตรา ๕ แห่งพระราชบัญญัติการจัดการศึกษาสำหรับคนพิการ พ.ศ. ๒๕๕๑** ซึ่งมีประเด็นปัญหาสำคัญ ๒ ประการ ได้แก่ ๑) ปัญหาคนพิการยังได้รับอุปกรณ์ไม่ครบถ้วนและไม่ตรงตามความต้องการจำเป็นพิเศษ และ ๒) ปัญหาการยืมสิ่งอำนวยความสะดวกและสื่อทางการศึกษาตามบัญชีแนบท้าย ก.เนื่องจากอุปกรณ์ในบัญชีดังกล่าว มีราคาสูง การยืมอุปกรณ์ดังกล่าวจึงต้องมีบุคคลค้ำประกันทำให้คนพิการไม่สามารถยืมไปใช้ได้เพราะมีความเสี่ยงไม่สามารถรับผิดชอบได้ ส่งผลให้มีอุปกรณ์ตามบัญชี ก.ดังกล่าวค้างอยู่ตามศูนย์การศึกษาพิเศษทั่วประเทศจำนวนมาก และส่งผลต่อเนื่องให้ในปีงบประมาณ ๒๕๕๘ และ ๒๕๕๙ กระทรวงศึกษาธิการไม่ได้ตั้งงบประมาณรายจ่ายเพื่อจัดหาอุปกรณ์ตามบัญชี ก. ได้ ทั้งนี้ปัญหาดังกล่าวมีผลกระทบอย่างยิ่งต่อการเรียนการสอนของคนพิการ ดังนั้นจึงขอให้กระทรวงศึกษาธิการพิจารณาหาแนวทางแก้ไขปัญหาดังกล่าวโดยเร่งด่วน และควรพิจารณาทบทวนแนวทางการให้ยืมสิ่งอำนวยความสะดวกและสื่อทางการศึกษาให้มีความเหมาะสม รวมถึงพิจารณาแก้ไขปรับปรุงกฎกระทรวงให้มีความทันสมัยและมีประสิทธิภาพมากยิ่งขึ้น ซึ่งอาจพิจารณามอบหมายให้คณะทำงานตามข้อ ๑.ไปพิจารณาควบคู่กับการจัดทำร่างพระราชบัญญัติการจัดการศึกษาสำหรับคนพิการ (ฉบับที่ ..) พ.ศ. .... ด้วยก็ได้

**๔.ควรจัดทำสื่อสิ่งพิมพ์ และสื่ออิเล็กทรอนิกส์ทางการศึกษาสำหรับนักเรียนพิการ ให้เป็นไปตามมาตรฐานการเข้าถึง และใช้ประโยชน์ได้ตามหลักการออกแบบที่เป็นสากล เช่น** ePUB3 html5 และ WCAG 2.0 เป็นต้น **โดยหลีกเลี่ยงการใช้รูปแบบที่เป็นอุปสรรคต่อการเข้าถึง เช่น** PDF และ Flash เป็นต้น และให้ความสำคัญกับการจัดทำสื่อให้พร้อมสำหรับแจกจ่ายให้กับนักเรียนทุกคน โดยกำหนด ให้มีหน่วยงานกลาง ในการจัดทำสื่อการเรียนการสอนที่เข้าถึงและใช้ประโยชน์ได้ (Accessible Educational Media Center) เพื่อให้นักเรียนพิการสามารถเข้าถึงสื่อที่ใช้ในการเรียนการสอน ได้พร้อมกับนักเรียนอื่น ๆ อย่างเท่าเทียมและทั่วถึง

**๕.ควรปรับเพิ่มอัตราเงินอุดหนุนรายบุคคลที่รัฐช่วยสนับสนุนค่าใช้จ่ายรายบุคคลแก่โรงเรียนเอกชนการกุศลที่จัดการศึกษาสำหรับคนพิการตามพระราชบัญญัติโรงเรียนเอกชน พ.ศ.๒๕๕๐** เนื่องจากตามข้อเท็จจริงการดูแลคนพิการของโรงเรียนเอกชนการกุศลมีค่าใช้จ่ายรายบุคคลสูงกว่า ที่ได้รับการอุดหนุนอย่างมาก ปัจจุบันได้รับเงินอุดหนุนค่าใช้จ่ายรายบุคคลจำนวน ๓๐,๘๐๐ บาท คิดเป็นหนึ่งในสี่ของค่าใช้จ่ายจริง จึงควรปรับเพิ่มเป็นอย่างน้อย ๔๐,๐๐๐ บาท โดยควรปรับอัตราส่วนครูสอนผู้เรียนพิการจาก ๑ ต่อ ๒๕ เป็น ๑ ต่อ ๘ซึ่งเป็นไปตามข้อกำหนดเกี่ยวกับการจัดการศึกษาสำหรับคนพิการของกระทรวงศึกษาธิการอยู่แล้ว

**รัฐมนตรีว่าการกระทรวงศึกษาธิการ ได้ตอบรับข้อเสนอแนะของคณะกรรมาธิการ และได้มอบหมายให้หน่วยงานที่เกี่ยวข้องไปดำเนินการต่อไป** ซึ่งคณะกรรมาธิการจะได้ติดตามและนำเสนอให้สาธารณชนได้รับทราบตามความมุ่งหมายที่อยากเห็นคนพิการ อยู่อย่างมีศักดิ์ศรี ไม่ถูกเลือกปฏิบัติ สามารถเข้าถึงและใช้ประโยชน์ได้ในสถานที่และบริการสาธารณะต่างๆ สามารถพึ่งพาตนเองได้ จนท้ายที่สุดช่วยพัฒนาสังคมและประเทศชาติ (แนวหน้าออนไลน์ ๒๕ ม.ค.๕๙)

**เชิญคนพิการสมัครงาน**

**บริษัท วงศ์เอกอุตสาหกรรม จำกัด** ที่อยู่ ๑๕ ซอยลาซาล ๔๙ ถนนลาซาล แขวงบางนา เขตบางนา กรุงเทพมหานคร ๑๐๒๖๐ **รับพนักงาน QC จำนวน ๒ อัตรา** รายละเอียดงาน ตรวจสอบคุณภาพของผลิตภัณฑ์ให้ถูกต้องตามข้อกำหนดของลูกค้า **คุณสมบัติ พิการร่างกาย-เดินได้** เพศชาย/หญิง อายุ ๑๘ ปีขึ้นไป วุฒิ ม.๓ ขึ้นไป มีความละเอียด รอบคอบ สวัสดิการ ประกันสังคม กองทุนเงินทดแทน เบี้ยขยัน โบนัสประจำปี วันหยุดประจำปี เงินช่วยเหลือกรณีต่างๆ ฯลฯ **ติดต่อ...**คุณสุทิสา ชัยกิจ โทรศัพท์ ๐๒-๓๖๑๕๓๔๖ #๕๒ แฟกซ์ ๐๒-๓๖๑๕๓๔๕ อีเมล์ [hr.d@wongeak.com](mailto:hr.d@wongeak.com)

**บริษัท บิ๊กซี ซูเปอร์เซ็นเตอร์ จำกัด** ที่อยู่ ๙๗/๑๑ ชั้น ๗ ถนนราชดำริห์ แขวงปทุมวัน เขตปทุมวัน กรุงเทพมหานคร ๑๐๓๓๐ **รับพนักงานธุรการ จำนวน ๑ อัตรา** รายละเอียดงาน รับสายโทรศัพท์ โอนสายไปยังแผนกต่างๆ ต้อนรับผู้เข้ามาติดต่อบริษัทฯ คัดแยกเอกสาร ซองจดหมาย งานเอกสารต่างๆ ที่ได้รับมอบหมาย วัน/เวลา ทำงาน วันจันทร์-วันศุกร์ เวลา ๘.๓๐-๑๗.๓๐ หยุดวันเสาร์-วันอาทิตย์ **คุณสมบัติ พิการร่างกาย- เดินได้** เพศหญิง อายุ ๒๐-๓๕ ปี สามารถใช้โปรแกรมคอมพิวเตอร์เบื้องต้น มีทักษะในการสื่อสาร สามารถช่วยเหลือตัวเองได้ ทำงานร่วมกับผู้อื่นได้ดี มีความตั้งใจเรียนรู้สิ่งใหม่ๆ **ติดต่อ...**คุณนิตย์รดี ศักดิ์เกษตรกูล โทรศัพท์ ๐๘๓-๐๙๒๖๓๑๒ อีเมล์ sanijradee@bigc.co.th

**Hi Tech Nittsu.co.th** สาขากรุงเทพฯ ที่อยู่ เลขที่ ๑๙๓/๘๘ ถ.รัชดาภิเษก ต.คลองเตย อ.คลองเตย จ.กรุงเทพมหานคร ๑๐๑๑๐ **รับพนักงานคีย์ข้อมูล จำนวน ๙ อัตรา** รายละเอียดงาน คีย์ข้อมูล จัดการด้านเอกสาร **คุณสมบัติ พิการทางการได้ยินหรือทางด้านร่างกาย** เพศชาย/หญิง อายุ ๒๕-๔๐ ปี วุฒิปริญญาตรี สวัสดิการ ประกันสังคม การฝึกอบรมนอกบริษัท วันหยุดพักผ่อน กองทุนเงินทดแทน ประกันชีวิต ประกันสุขภาพ ชุดยูนิฟอร์ม และ เงินช่วยเหลือการสมรส **ติดต่อ...**คุณนันทวัน แก้วกูล โทรศัพท์ ๐๒-๓๐๒๖๓๔๓ อีเมล์ [nuntawan@nittsu.co.th](mailto:nuntawan@nittsu.co.th)

**RLG Group สำนักงานใหญ่** ที่อยู่ เลขที่ ๙๓๒ ถ.ประชาชื่น ต.บางซื่อฝั่งเหนือ อ.บางซื่อ จ.กรุงเทพมหานคร ๑๐๘๐๐ **รับเจ้าหน้าที่ประชาสัมพันธ์ จำนวน ๑ อัตรา** รายละเอียดงาน ๑. รับ-โอน โทรศัพท์ ภายนอกภายใน ๒. คัดแยกเอกสาร ทั้งในและต่างประเทศ ๓. ประชาสัมพันธ์ ข่าวสารภายใน และภายนอก ๔. จัดทำรายงานสรุปการทำงานประจำเดือน **คุณสมบัติพิการทางด้านร่างกายหรือการเคลื่อนไหว** เพศหญิง อายุ ๒๕-๔๐ ปี วุฒิปริญญาตรี มีประสบการณ์การทำงานมาก่อน สวัสดิการ ประกันสังคม เงินช่วยเหลือกรณีมีบุตร วันหยุดพักผ่อน เงินช่วยเหลือการเสียชีวิต เงินกู้ยืม ประกันชีวิต ประกันสุขภาพ และ เงินช่วยเหลือเมื่อออกจากงาน ฯลฯ **ติดต่อ...**คุณสุมารินทร์ จันทร์ทอง โทรศัพท์ ๐๒-๘๓๑๘๔๐๐ อีเมล์ [hr@rlg.co.th](mailto:hr@rlg.co.th)

**โรงพยาบาล ไทยนครินทร์** ที่อยู่ ๓๔๕ ถนนบางนา-ตราด กม.๓.๕ แขวงบางนา เขตบางนา กรุงเทพฯ ๑๐๒๖๐ **รับคนพิการตามความสามารถและเหมาะสมกับความพิการ จำนวนหลายอัตรา** คุณสมบัติ คนพิการที่สามารถช่วยเหลือตนเองได้ เพศชาย/หญิง สวัสดิการ ค่าล่วงเวลา, ค่ารักษาพยาบาล, โบนัส, ประกันสังคม, กองทุนสำรองเลี้ยงชีพ, ประกันชีวิต ฯลฯ **ติดต่อ...**ฝ่ายบริหารงานบุคคล ชั้น B โทรศัพท์ ๐๙๓-๙๙๕๘๓๓๕ หรือ ๐๒-๓๖๑๒๗๒๗ ต่อ ๓๙๔๙ อีเมล์ hr@thainakarin.co.th

**Epik International (Thailand) Co. Ltd.** ที่อยู่ ๕๒/๑๒๐ โซน E ชั้น ๓ Grand Langsuan Condominium ซอยหลังสวน ถนนเพลินจิต แขวงลุมพินี เขตปทุมวัน กรุงเทพฯ ๑๐๓๓๐ **รับเจ้าหน้าที่คนพิการ จำนวน ๑ อัตรา** รายละเอียดงาน ตามความเหมาะสมกับความพิการ เวลา ๐๘.๓๐-๑๗.๓๐ น.  **คุณสมบัติ คนพิการทางด้านร่างกาย สามารถทำงานได้** เพศชาย/หญิง อายุระหว่าง ๒๘-๖๐ ปี ไม่จำกัดวุฒิการศึกษา สวัสดิการ ประกันสังคม ฯลฯ **ติดต่อ...**คุณอุไรรัตน์ รักพุทธะ โทรศัพท์ ๐๘๙-๙๕๐๗๒๐๗ อีเมล์ bangkokhr@epikint.com

**สวนสยาม-ทะเลกรุงเทพ** ที่อยู่ ๒๐๓ ถนนสวนสยาม แขวงคันนายาว เขตคันนายาว กทม.๑๐๒๓๐ **รับพนักงานธุรการ จำนวน ๓ อัตรา** รายละเอียดงาน งานประสานงานทั่วไป **คุณสมบัติ พิการทางด้านร่างกาย-เดินได้** เพศชาย/หญิง อายุระหว่าง ๑๘ ปีขึ้นไป วุฒิ ป.๖ สามารถอ่านออก-เขียนได้ สวัสดิการ ประกันสังคม วันหยุดพักผ่อนประจำปี วันลากิจ ปรับเงินเดือนประจำปี ญาติ/เพื่อนเที่ยวฟรีประจำเดือน งานเลี้ยงประจำปี ท่องเที่ยวประจำปี โบนัสตามผลประกอบการ อาหารราคาพนักงาน ฯลฯ **ติดต่อ...**ภัทรตรียา เพ็ชรืเนาว์ โทรศัพท์ ๐๒-๙๑๙๗๒๐๐ ต่อ ๒๒๗, ๐๒-๙๑๙๗๐๑๘ อีเมล์ [pattreeya.p@siamparkcity.com](mailto:pattreeya.p@siamparkcity.com)

**บริษัท คูราโม่ (ไทยแลนด์) จำกัด** ที่อยู่ ๘/๕ หมู่ ๑๔ ตำบลห้อยขมิ้น อำเภอหนองแค จังหวัดสระบุรี ๑๘๒๓๐ **รับพนักงานคีย์ข้อมูล จำนวน ๑ อัตรา** รายละเอียดงาน คีย์เอกสารต่างๆ ของแผนกจัดซื้อ **คุณสมบัติ พิการทางด้านร่างกาย-เดินได้** เพศหญิง อายุระหว่าง ๑๘-๓๕ ปี วุฒิการศึกษาระดับ ม. ๖ ขึ้นไป มีประสบการณ์งานด้านธุรการ สวัสดิการ ค่าข้าว, ค่าน้ำมันรถ, เบี้ยขยัน, ค่าสงเคราะห์บุตร, และอื่นๆ **ติดต่อ...**คุณภัทรานิษฐ วิไลฤทธิ์ โทรศัพท์ ๐๓๖-๒๐๐๙๗๗-๘ อีเมล์ personal@kuramothai.com

**Sodick (Thailand) Co.,Ltd.** ที่อยู่ นิคมอุตสาหกรรมนวนคร โครงการ๓ ๖๐/๘๔ หมู่ ๑๙ ซอย ๑๙ ถนนพหลโยธิน ตำบลคลองหนึ่ง อำเภอคลองหลวง จังหวัดปทุมธานี ๑๒๑๒๐ **รับพนักงานธุรการ จำนวน ๓ อัตรา** รายละเอียดงาน พนักงานฝ่ายผลิตทั่วไป งานตามความเหมาะสมและลักษณะความพิการ **คุณสมบัติ คนพิการที่สามารถช่วยเหลือตนเองได้** เพศชาย/หญิง อายุระหว่าง ๑๘-๔๐ ปี วุฒิการศึกษา ระดับ ม.ปลาย-ปริญญาตรี ทุกสาขา สามารถใช้คอมพิวเตอร์ได้ สวัสดิการ โบนัสประจำปี ค่ารักษาพยาบาล งานช่วยเหลือกิจกรรมต่างๆ เครื่องแบบพนักงาน เบี้ยขยันประจำเดือน/ปี กองทุนสำรองเลี้ยงชีพ ฯลฯติดต่อ...Khun.Paopanga โทรศัพท์ ๐๒-๕๒๙๒๔๕๐-๖ ต่อ ๑๒๘ แฟกซ์ ๐๒-๕๒๙๒๔๕๙ อีเมล์ Sodick\_35@trustmail.jobthai.com

**บริษัทในเครือเทนยุ กรุ๊ป** ที่อยู่ บริษัทในเครือเทนยุ ผู้ให้บริการในรูปแบบร้านอาหารญี่ปุ่นระดับพรีเมี่ยม ซึ่งปัจจุบันมีบริษัทในเครือเปิดให้บริการทั้งหมด ๕ สาขาได้แก่๑. เทนยุ แกรนด์ : สาทร ๖ (Tenyuu Grand)๒. ยาชินน์ : ทองหล่อ ๑๓ (Yashin by Tenyuu)๓. เทนยุ โช : ห้างสรรสินค้าเอ็มควอเทียร์ ชั้น ๘ (Tenyuu Sho)๔. เทนยุ ซูชิ บาร์ : ห้างสรรสินค้าเอ็มควอเทียร์ ชั้น B (Tenyuu Sushi Bar)๕. มัทชะ เทน : สาทร ๖ (Matcha Ten) **ต้องการรับคนพิการทำงาน พนักงานฝ่าย IT, พนักงานฝ่ายจัดซื้อ, พนักงานฝ่าย Operator และอื่นๆ** คุณสมบัติ ชาย/หญิง อายุตั้งแต่ ๑๘ ปีขึ้นไปมีความรู้ความสามารถในสาขาที่เกี่ยวข้องมีสมุดประจำตัวคนพิการมีความใฝ่รู้ ใฝ่เรียน รักความก้าวหน้ามีความรับผิดชอบสูง **ติดต่อ...**สิรีธร ถนอมสิงห์ (อีฟ) โทรศัพท์ ๐๒-๖๓๒-๑๐๐๘, ๐๘๔-๑๑๑-๗๑๑๒ อีเมล์ [bookingaccount@yahoo.com](mailto:bookingaccount@yahoo.com)

**โรงแรมปทุมวัน ปริ๊นเซส** ที่อยู่ เลขที่ ๔๔๔ หมู่บ้านเอ็ม บี เค เซ็นเตอร์ ถ.พญาไท ต.วังใหม่ อ.ปทุมวัน จ.กรุงเทพมหานคร ๑๐๓๓๐ **รับพนักงานทำความสะอาด (ฟิตเนต) จำนวน ๑ อัตรา** รายละเอียดงาน ดูแลความสะอาด อาทิ กวาดพื้น ล้างห้องน้ำ ทำความสะอาดสนามกีฬา ในส่วนของฟิตเนต **คุณสมบัติพิการทางการได้ยินหรือสื่อความหมาย** เพศชาย/หญิง อายุ ๒๕-๓๕ ปี สามารถอ่านออก-เขียนได้ สวัสดิการ ประกันสังคม ค่าอาหาร วันหยุดพักผ่อน เงินกู้ยืม กองทุนเงินทดแทน ประกันชีวิต ประกันสุขภาพ โบนัสประจำปี staff party ชุดยูนิฟอร์ม และ เงินช่วยเหลือการเสียชีวิต ฯลฯ **ติดต่อ...**คุณภูริตา เจียกขจร โทรศัพท์ ๐๒-๒๑๖๓๗๐๐ อีเมล์ [phurita@pprincess.com](mailto:phurita@pprincess.com)

**บริษัท เอ แอนด์ พี เมนทิแนนซ์ เซอร์วิส (ประเทศไทย) จำกัด** ที่อยู่ เลขที่ ๖๕ ซ.รัชดาภิเษก ๖๖ ถ.รัชดาภิเษก ต.บางซื่อใต้ อ.บางซื่อ จ.กรุงเทพมหานคร ๑๐๘๐๐ **รับเจ้าหน้าที่ธุรการประจำคลังสินค้า จำนวน ๕ อัตรา** รายละเอียดงาน จัดทำเอกสาร บันทึกงานในคอมพิวเตอร์ **คุณสมบัติ พิการทางด้านร่างกายหรือการได้ยิน** เพศชาย/หญิง อายุ ๒๐-๔๕ ปี สามารถอ่านออก-เขียนได้ สวัสดิการ ประกันสังคม การฝึกอบรมในบริษัท การฝึกอบรมนอกบริษัท วันหยุดพักผ่อน ประกันสุขภาพ โบนัสประจำปี staff party ชุดยูนิฟอร์ม ค่าเดินทาง และ เบี้ยขยัน ฯลฯ **ติดต่อ...**คุณจตุพร เจริญธัญญกรณ์ โทรศัพท์ ๐๒-๙๑๐๑๔๒๒ อีเมล์ [chuleeporn@apthai.co.th](mailto:chuleeporn@apthai.co.th)

**บริษัท ยูทิลิตี้ บิสิเนส อัลลายแอนซ์ จำกัด** ที่อยู่ ๑๒๓ อาคารซันทาวเวอร์เอ ชั้น ๒๑ แขวงจอมพล เขตจตุจักร กทม.๑๐๙๐๐ **รับคนพิการทำงาน ๑. ตำแหน่งเจ้าหน้าที่ดูแลออฟฟิศ จำนวน ๑ อัตรา** รายละเอียดงาน จัดโต๊ะเก้าอี้ห้องประชุม ดูแลความสะอาดบริเวณออฟฟิศ จัดส่งเอกสาร ผู้ช่วยเจ้าหน้าที่ธุรการ **๒. ตำแหน่งแม่บ้าน จำนวน ๑ อัตรา** รายละเอียดงาน รับผิดชอบทำความสะอาด เสริฟ และ ช่วยเหลือ อำนวยความสะดวกให้แก่ผู้มาติดต่อ ณ โรงควบคมคุณภาพน้ำดินแดง **คุณสมบัติ พิการทางการได้ยิน หูหนวก หูตึง** เพศหญิง อายุ ๒๐-๓๕ ปี ไม่จำกัดวุฒิการศึกษา สวัสดิการ ประกันสังคม การฝึกอบรมในบริษัท ประกันชีวิต ชุดยูนิฟอร์ม เบี้ยขยัน วันหยุดผักผ่อน เงินกู้ยืม กองทุนทดแทน **ติดต่อ...**คุณเยวเรศ เทพวงษา โทรศัพท์ ๐๘๘-๐๐๓๙๒๕๕ แฟกซ์ ๐๒-๖๑๗๘๑๓๐ อีเมล์ [t\_yaovared@uba.co.th](mailto:t_yaovared@uba.co.th)

**บริษัท โทไค ทริม (ประเทศไทย) จำกัด** ที่อยู่ นิคมอุตสาหกรรมปิ่นทอง ๒,๑๕๐/๓๑ ม.๙ ต.หนองข้าม อ.ศรีราชา จ.ชลบุรี ๒๐๑๑๐ **รับพนักงาน IT จำนวน ๑ อัตรา** รายละเอียดงาน ดูแลงานระบบเทคโนโลยีสารสนเทศ ติดตั้งแก้ไขอุปกรณ์คอมพิวเตอร์ ควบคุมระบบ LAN งานอื่นๆ ที่ได้รับมอบหมาย **คุณสมบัติ พิการที่สามารถเดินได้** เพศชาย/หญิง อายุ ๒๓ ปีขึ้นไป วุฒิการศึกษาระดับ ปวช., ปวส.-ปริญญาตรี สาขาคอมพิวเตอร์ สามารถเริ่มงานได้ทันที จะได้รับการพิจารณาเป็นพิเศษ **ติดต่อ...**คุณพรทิพย์ โทรศัพท์ ๐๓๘-๓๔๗๓๐๐

**คนพิการต้องการทำงาน**

**นางสาวพัชรมณฑ์ เสวะนา** อายุ ๓๗ ปี วุฒิปริญญาตรี และกำลังศึกษาในระดับปริญญาโท พิการทางด้านร่างกาย สามารถเดินได้ (ไม่มีแขนทั้ง ๒ ข้าง) สามารถทำทุกอย่างด้วยเท้า **ต้องการงานทางด้านการศึกษา อาจารย์ ครู หรือสถาบันสอนพิเศษต่างๆ ติดต่อ...**โทรศัพท์ ๐๙๖-๗๓๔๒๖๙๓, ๐๙๘-๑๑๖๗๔๙๕ หรือ อีเมล์ modmod\_01@yahoo.com

**นายวรวุฒิ แสนมะฮุง** อายุ ๒๕ ปี วุฒิปริญญาตรี มหาวิทยาลัยรัตนบัณฑิต พิการทางด้านร่างกาย สามารถเดินได้ปกติ (นิ้วมือข้างซ้ายไม่โตนิ้วชี้ถึงนิ้วก้อย) **ต้องการงานทางด้านเจ้าหน้าที่ธุรการสรรหา ฝ่ายบุคคล งานด้านแรงงานสัมพันธ์ เงินเดือนไม่ต่ำกว่า ๒๐,๐๐๐ บาท** สามารถใช้อุปกรณ์สำนักงานได้ทุกอย่าง มีประสบการณ์การทำงาน จำนวน ๔ ปี ตำแหน่งเจ้าหน้าที่สรรหาว่าจ้าง หน้าที่รับผิดชอบทุกอย่างในแผนกสรรหาว่าจ้างตั้งแต่กระบวนการสรรหา,การ สัมภาษณ์,สัญญาจ้าง,ประเมินผลทดลองงาน,update oc,แนะนำพนักงานใหม่,สัมภาษณ์พนักงานที่ลาออก,และงานอื่นๆในแผนกสรรหาฯ **ติดต่อ...**โทรศัพท์ ๐๙๔-๔๙๔๗๔๕๕ หรือ อีเมล์ [bus\_sakon@hotmail.com](mailto:bus_sakon@hotmail.com)

**นายธีระ พรเจริญ** อายุ ๓๐ ปี วุฒิปริญญาตรี มหาวิทยาลัยธุรกิจบัณฑิตย์ พิการทางด้านร่างกาย สามารถเดินได้ (พิการขาซ้าย ใส่ขาเทียม) **ต้องการงานทางด้านคอมพิวเตอร์ (admin) ธุรการประสานงานทั่วไป ในเขตจังหวัดสมุทรปราการ** มีประสบการณ์การทำงาน มีประสบการณ์ทำงานธุรการคลังสินค้า มา ๔ ปี **ติดต่อ...**โทรศัพท์ ๐๙๗-๒๔๑๖๒๓๗ หรือ อีเมล์ artclaimclub@gmail.com

**นางสาววรรณภา พุกบางจาก** อายุ ๓๓ ปี วุฒิระดับประกาศนียบัตรวิชาชีพชั้นสูง (ปวส.) พิการทางด้านการเคลื่อนไหว (แขนข้าวขวาอ่อนแรง) **ต้องการงานตามลักษณะความพิการ หรือตามความเหมาะสม พนักงานทั่วไป ข่างเทคนิค/ช่างซ่อม ต่างๆ** งานเกษตร ป่าไม้ ประมง สามารถเขียนแบบได้ สามารถใช้ภาษาไทย-อังกฤษได้ ประสบการณ์การทำงาน งานตําแหน่ง ช่างเทคนิค รายละเอียดงาน เขียนแบบโรงปูนต่างๆ **ติดต่อ...**โทรศัพท์ ๐๘๔-๕๓๗๓๙๘๘ หรือ อีเมล์ nattachp@scg.co.th

**นางสาวนิภาพร พลชม** อายุ ๑๙ ปี วุฒิมัธยมศึกษาตอนต้น (ม.๓) พิการทางด้านร่างกาย – นั่งวีลแชร์ (ขาไม่มีทั้ง ๒ ข้าง) **ต้องการทำงานธุรการ การจัดการทั่วไป หรทองานตามความเหมาะสมกับลักษณะความพิการ** **ติดต่อ...**โทรศัพท์ ๐๙๖-๐๘๕๙๓๗๕ หรือ อีเมล์ eve\_gun23@hotmail.com

**นายธีรพัฒน์ ดาวเสด็จ**  อายุ ๒๘ ปี วุฒิปริญญาตรี พิการทางด้านสายตา (สายตาสั้น) ระดับ ๑

**ต้องการทำงานทางด้านงานจัดซื้อ จัดจ้าง ด้านธุรการ ประสานงานทั่วไป** มีประสบการณ์การทำงาน ๑. เจ้าหน้าที่พัฒนาทรัพยากร HRD/HRM๑ รายละเอียดงาน ด้านงานฝึกอบรม ๒.ด้านสรรหา รายละเอียดงาน ตรวจสอบเอกสาร ติดต่อประสานงานต่างๆ ๓.งานธุรการอื่นๆ **ติดต่อ...**โทรศัพท์ ๐๖๒-๖๓๗๓๘๓๙ หรือ อีเมล์ theedawn31@gmail.com

**นางสาวอารีรัตน์ ใจแจ้ง** อายุ ๒๒ ปี วุฒิปริญญาตรี สาขาวิชา สารสนเทศศึกษา มหาวิทยาลัยเชียงใหม่ พิการทางด้านร่างกาย-เดินได้ (กล้ามเนื้ออ่อนแรง) **ต้องการงานทางด้านบรรณารักษ์ ห้องสมุด งานเอกสารต่างๆ หรืองานที่เหมาะสมกับสภาพร่างกาย** **ติดต่อ...**โทรศัพท์ ๐๘๘-๒๓๗๔๑๑๗ หรือ อีเมล์ Arreerat.j.cmu@gmail.com

**นางสาวการะเกตุ จันทร์กลิ่น** อายุ ๒๘ ปี วุฒิปริญญาตรี วิทยาลัยเฉลิมกาญจนา

พิการทางด้านร่างกาย สามารถเดินได้ **ต้องการงานธุรการบุคคล ประสานงานทั่วไป งานเอกสาร หรืองานตามลักษณะ ติดต่อ...**โทรศัพท์ ๐๘๓-๒๙๓๕๗๔๔ หรือ อีเมล์ tukta-jaa@hotmail.com

**นางสาวอัญริสา พรมวัง** อายุ ๒๘ ปี วุฒิมัธยมศึกษาปีที่ ๓ พิการทางด้านร่างกาย สามารถเดินได้ (ขาอ่อนแรง) **ต้องการงานทางด้านพนักงานการผลิต งานควบคุม** งานทั่วไปที่เหมาะสมกับหรือตามความสามารถ **ติดต่อ...**โทรศัพท์ ๐๘๖-๐๒๒๔๘๑๓ หรือ อีเมล์ [beers2528@hotmail.com](mailto:beers2528@hotmail.com)

**นางสาวปิยะมาศ วิลัยรัมย์** อายุ ๒๔ ปี วุฒิการศึกษาระดับประกาศนียบัตรวิชาชีพ (ปวช.) พิการทางด้านร่างกาย สามารถเดินได้ **ต้องการงานทั่วไป งานฝีมือ พนักงานขาย หรืองานเกี่ยวกับคอมพิวเตอร์** **ติดต่อ…**โทรศัพท์ ๐๘๒-๓๕๔๖๙๖๒ หรือ อีเมล์ yim\_yim6864@hotmail.com

**สุดทึ่ง! หนุ่มตาบอด สานฝันเป็นนักเซิร์ฟ เดินทางสร้างแรงบันดาลใจทั่วโลก**

 ** **

 เว็บไซต์ wittyfeed.com นำเสนอเรื่องราวของ**หนุ่มชาวบราซิลวัย ๒๓ ปีชื่อ ดีเร็ก ราเบโล่ (Derek Rabelo) ที่พิสูจน์ให้เห็นว่า"ไม่มีอะไรที่เป็นไปไม่ได้"**


**ดีเร็กเกิดมาพร้อมความพิการทางสายตา ทำให้ไม่สามารถมองเห็น แต่เขาสามารถกลายเป็นนักเซิร์ฟ หรือนักโต้คลื่นมืออาชีพ สานฝันของพ่อและของตัวเองจนสำเร็จ** กลายเป็นแรงบันดาลใจให้กับหลายๆคน  โดยตั้งแต่อยู่ในท้องคุณแม่ คุณพ่อก็ใฝ่ฝันอยากให้ลูกชายเป็นนักเซิร์ฟแล้วจึงตั้งชื่อว่า ดีเร็ก ตามชื่อของ ดีเร็ก โฮ (Derek Ho) แชมป์โลกเซิร์ฟบอร์ดคนแรกจากฮาวาย

**แต่เมื่อภรรยาคลอด พ่อต้องหยุดความฝันไว้เพราะลูกชายเป็นต้อหินและตาบอด** อย่างไรก็ตาม ดีเร็กไม่ยอมแพ้ต่อต่อโชคชะตา **เมื่ออายุได้ ๑๗ ปี ก็เริ่มรับรู้ถึงความฝันของพ่อ และตัดสินใจทำมันให้กลายเป็นจริง หลังจากนั้นดีเร็กก็เริ่มฝึกซ้อมในตอนเช้าทุกวัน** โดยมีคุณพ่อช่วยเหลือสนับสนุนอย่างเต็มที่ รวมทั้งส่งไปเรียนและฝึกฝนร่างกาย ไม่นานเขาก็เริ่มเล่นเซิร์ฟได้ รวมทั้งทำได้ดีจนเพื่อนๆคิดว่าเขาเหมือนคนปกติทั่วไป

ตอนนี้ดีเร็ก เดินทางไปรอบโลกเพื่อเป็นแรงบันดาลใจกับผู้คน หนุ่มแซมบ้าบอกว่า **สิ่งที่เขาได้เรียนรู้จากชีวิตก็คือ "Where there is a will, there is a way." หากมีความตั้งใจ ก็ย่อมมีหนทางเสมอ หรือเหมือนสุภาษิตไทยที่กล่าวไว้ว่า "ความพยายามอยู่ที่ไหนความสำเร็จอยู่ที่นั่น"** และที่สำคัญต้อง"เชื่อมั่นใจตัวเอง" เป็นกุญแจสำคัญสู่ความสำเร็จ

"ผมอาศัยเทคนิคการฟังเสียงทะเล และใช้ความรู้สึกสัมผัส คลื่นที่ซัดมาแต่ละครั้งจะมีเสียงที่แตกต่างกัน **ดังนั้น ผมจึงสามารถตัดสินใจได้ว่าจะเล่นเซิร์ฟไปทางไหน ถ้าคุณมีความฝัน คุณต้องเชื่อมั่นในตัวเอง ไม่เช่นนั้นก็ไม่มีทางทำฝันให้เป็นจริงได้** ผมเชื่อว่า ทุกคนมีความแข็งแกร่งที่พระเจ้ามอบให้ จงใช้มันไปพร้อมกับใจ ความรักและความมุ่งมั่น" ดีเร็ก กล่าว (ข่าวสดออนไลน์/มูลนิธิพัฒนาคนพิการไทย ๙ ก.พ.๕๙)

**เชิญคนพิการอบรมคอมพิวเตอร์ ๒ หลักสูตร...ฟรี**

มูลนิธิส่งเสริมและพัฒนาคนพิการ ๗๘/๑๗ หมู่ ๑ ซอยสถานสงเคราะห์ ถนนติวานนท์ ตำบลบางตลาด อำเภอปากเกร็ด จังหวัดนนทบุรี ๑๑๑๒๐ **เปิดอบรมคอมพิวเตอร์ ๒ หลักสูตร คือ คอมพิวเตอร์สำนักงาน และคอมพิวเตอร์กราฟฟิก หลักสูตรละ ๖ เดือน รวมเป็น ๑ ปี โดยผู้เรียนไม่เสียค่าใช้จ่ายใดๆทั้งสิ้น**

กำหนดรับสมัครนักเรียนคอมพิวเตอร์สำนักงาน และคอมพิวเตอร์กราฟฟิก **ตั้งแต่วันนี้หมดเขตรับสมัครวันที่ ๓๐ เมษายน ๒๕๕๙** โดยจะแจ้งรายชื่อผู้มีสิทธิ์เข้ารับการฝึกอบรมให้ทราบภายหลัง **สอบถามและขอรับใบสมัครโครงการฝึกอบรมคอมพิวเตอร์สำหรับผู้พิการได้ที่ มูลนิธิส่งเสริมและพัฒนาคนพิการ โทรศัพท์**.๐๒-๕๘๒-๒๘๙๘, ๐๒-๙๖๒-๓๗๓๘ **โทรสาร**.๐๒-๕๘๒-๒๘๙๗ **อีเมล์** : pwdinth@hotmail.com (มูลนิธิส่งเสริมและพัฒนาคนพิการ/มูลนิธิพัฒนาคนพิการไทย ๐๘ ก.พ.๕๙)

(มูลนิธิส่งเสริมและพัฒนาคนพิการ/มูลนิธิพัฒนาคนพิการไทย ๐๘ ก.พ.๕๙)

มูลนิธิพัฒนาคนพิการไทย ๒๙ อาคารชัยพฤกษ์ ถนนวิสุทธิกษัตริย์ แขวงบางขุนพรหม   
 เขตพระนคร กรุงเทพฯ ๑๐๒๐๐ โทรศัพท์ ๐ ๒๒๘๑ ๙๒๘๐, ๐ ๒๖๒๘ ๕๗๐๑, ๐ ๒ ๖๒๘ ๘๑๕๕

โทรสาร ๐ ๒๒๘๑ ๙๒๗๐ http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ